RIALACHÁN CUR CHUN FEIDHME (AE) 2022/2390 ÓN gCOIMISIÚN

an 7 Nollaig 2022

lena leasaítear an dleacht frithchúitimh chinntitheach arna forchur ar allmhairí breac dea-dhathach áirithe de thionscnamh na Tuirce le Rialachán Cur Chun Feidhme (AE) 2021/823 tar éis páirt-athbhreithniú eatramhach de bhun Airteagal 19 de Rialachán (AE) 2016/1037 ó Pharlaimint na hEorpa agus ón gComhairle

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1037 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí ar tugadh fóirdheontais ina leith, ar allmhairí iad ó thíortha nach baill den Aontas Eorpach iad (1) (“an bun-Rialachán”), agus go háirithe Airteagal 19 de,

De bharr an mhéid seo a leanas:

1. NÓS IMEACHTA

1.1. Imscrúduithe a rinneadh cheana agus na bearta atá i bhfeidhm

(1) Le Rialachán Cur Chun Feidhme (AE) 2015/309 ón gCoimisiún (2), d’fhorchuir an Coimisiún dleachtanna frithchúitimh cinntitheacha ar allmhairí breac dea-dhathach áirithe de thionscnamh na Tuirce (“an t-imscrúdú bunaidh”).

(2) An 4 Meitheamh 2018, tar éis páirt-athbhreithniú eatramhach (“an chéad athbhreithniú eatramhach”) maidir le fóirdheonú na dtáirgeoirí onnmhairiúcháin uile i gcomhréir le hAirteagal 19 den bhun-Rialachán, le Rialachán Cur Chun Feidhme (AE) 2018/823 ón gCoimisiún (3) (“an Rialachán maidir leis an gcéad athbhreithniú eatramhach”), chinn an Coimisiún na bearta a choinneáil mar a leagtar síos san imscrúdú bunaidh.

(3) An 15 Bealtaine 2020, tar éis páirt-athbhreithniú eatramhach (“an dara hathbhreithniú eatramhach”) i gcomhréir le hAirteagal 19 den bhun-Rialachán, le Rialachán Cur Chun Feidhme (AE) 2020/658 ón gCoimisiún (4) (“an Rialachán maidir leis an dara hathbhreithniú eatramhach”), leasaigh an Coimisiún leibhéal na dleachta frithchúitimh i gcás táirgeoir onnmhairiúcháin amháin.

(4) An 25 Bealtaine 2021, tar éis athbhreithniú éaga i gcomhréir le hAirteagal 18 den bhun-Rialachán (“an t-athbhreithniú éaga”), na bearta arna leagadh síos san imscrúdú bunaidh agus arna leasú le Rialachán Cur Chun Feidhme 2020/658, chuir an Coimisiún síneadh 5 bliana eile leis na bearta sin le Rialachán Cur Chun Feidhme (AE) 2021/823 ón gCoimisiún (5) (“an Rialachán maidir leis an athbhreithniú éaga”).

(5) Is idir 1,5 % agus 9,5 % atá na dleachtanna frithchúitimh cinntitheacha atá i bhfeidhm faoi láthair.

1.2. Athbhreithniú a thionscnamh

(6) Chinn an Coimisiún ar a thionscnamh féin páirt-athbhreithniú eatramhach a thionscnamh, mar bhí fianaise leordhóthanach aige go raibh athrú tagtha ar na himthosca maidir le fóirdheonú ar ar a mbonn a forchuireadh na bearta reatha, agus gur athruithe buana iad na hathruithe sin.

(7) Go sonrach, ó bhí 2016 ann tháinig athruithe suntasacha ar struchtúr agus téarmaí chur chun feidhme na bhfóirdheontas a dheonaigh Rialtas na Tuirce do tháirgeoirí breac dea-dhathach. Ba chosúil gur tháinig laghdú ar na fóirdheontais dhíreacha a fuair táirgeoirí breac dea-dhathach na Tuirce mar thoradh ar na hathruithe sin.

(8) Mheas an Coimisiún go raibh fianaise leordhóthanach ann gur tháinig athrú suntasach ar na himthosca a bhaineann le fóirdheonú ar ar a mbonn a forchuireadh na bearta, gur athruithe buana iad na hathruithe sin agus, dá bhrí sin, gur cheart athbhreithniú a dhéanamh ar na bearta i gcás na dtáirgeoirí onnmhairiúcháin uile.

(9) Arna chinneadh don Choimisiún, tar éis dó na Ballstáit a chur ar an eolas, go bhfuil fianaise leordhóthanach ann chun údar a thabhairt le páirt-athbhreithniú eatramhach a thionscnamh, d’fhógair an Coimisiún gur tionscnaíodh athbhreithniú faoi Airteagal 19 den bhun-Rialachán le fógra a foilsíodh in Iris Oifigiúil an Aontais Eorpaigh an 20 Meán Fómhair 2021 (6) (“an Fógra Tionscnaimh”).

1.3. Tréimhse imscrúdúcháin an athbhreithnithe

(10) An t-imscrúdú ar fhóirdheonú, chumhdaigh sé an tréimhse ón 1 Eanáir 2020 go dtí an 31 Nollaig 2020 (“tréimhse imscrúdúcháin an athbhreithnithe”).

1.4. Páirtithe leasmhara

(11) San Fhógra Tionscnaimh, iarradh ar na páirtithe leasmhara teagmháil a dhéanamh leis an gCoimisiún chun a bheith rannpháirteach san imscrúdú. Ina theannta sin, chuir an Coimisiún tionscal an Aontais, na táirgeoirí onnmhairiúcháin aitheanta agus Rialtas na Tuirce ar an eolas go sonrach maidir le tionscnamh an imscrúdaithe agus d’iarr sé orthu a bheith rannpháirteach.

(12) Iarradh ar na páirtithe uile a dtuairimí a chur in iúl, faisnéis a chur isteach agus fianaise thacaíochta a chur ar fáil laistigh den na teorainneacha ama a socraíodh san Fhógra Tionscnaimh. Bhí deis ag na páirtithe leasmhara freisin barúil a thabhairt maidir le tionscnamh an imscrúdaithe agus éisteacht os comhair an Choimisiúin agus/nó os comhair an Oifigigh Éisteachta in imeachtaí trádála a iarraidh.

1.5. Sampláil na n-onnmhaireoirí

(13) San Fhógra Tionscnaimh, shonraigh an Coimisiún go bhféadfadh sé na táirgeoirí onnmhairiúcháin a shampláil i gcomhréir le hAirteagal 27 den bhun-Rialachán.

(14) Chun a chinneadh an bhfuil gá le sampláil agus, más amhlaidh atá, chun sampla a roghnú, d’iarr an Coimisiún ar na táirgeoirí onnmhairiúcháin uile sa Tuirc an fhaisnéis a sonraíodh san Fhógra Tionscnaimh a sholáthar.

(15) Ina theannta sin, d’iarr an Coimisiún ar Mhisean na Tuirce chuig an Aontas Eorpach táirgeoirí onnmhairiúcháin eile a shainaithint agus/nó teagmháil a dhéanamh leo, dá mba ann dóibh, ar táirgeoirí iad a bhféadfadh suim a bheith acu a bheith rannpháirteach san imscrúdú.

(16) Sholáthair trí cinn déag de tháirgeoirí onnmhairiúcháin agus grúpaí de tháirgeoirí onnmhairiúcháin sa Tuirc an fhaisnéis a iarradh agus thoiligh siad a bheith san áireamh sa sampla. Méid iomlán breac dea-dhathach áirithe a dhearbhaigh na cuideachtaí sin gur onnmhairigh siad chuig an Aontas é, b’ionann an méid sin le linn thréimhse imscrúdúcháin an athbhreithnithe agus 100 % d’onnmhairí ón Tuirc chuig an Aontas.

(17) I gcomhréir le hAirteagal 27(1) den bhun-Rialachán, roghnaigh an Coimisiún sampla de thrí tháirgeoir onnmhairiúcháin nó de ghrúpaí táirgeoirí onnmhairiúcháin ar bhonn an mhéid ionadaíoch is mó d’onnmhairí chuig an Aontas a d’fhéadfaí a imscrúdú go réasúnta laistigh den tréimhse ama a bhí ar fáil. B’ionann an sampla agus os cionn 60 % de na díolacháin onnmhairí dearbhaithe chuig an Aontas le linn thréimhse imscrúdúcháin an athbhreithnithe.

(18) I gcomhréir le hAirteagal 27(2) den bhun-Rialachán, chuathas i gcomhairle le gach táirgeoir onnmhairiúcháin aitheanta lena mbaineann, agus le húdaráis na Tuirce, maidir le roghnú an tsampla.

1.6. Barúlacha maidir le roghnú an tsampla

(19) Fuair an Coimisiún barúlacha ó na honnmhaireoirí comhoibríocha Selina Balık İşleme Tesisi İthalat İhracat ve Ticaret A.Ş, (“Selina Balik”) agus Kılıç Deniz Ürünleri Üretimi İhracat İthalat ve Ticaret A.Ş. (“Kilic Deniz”) lenar iarr siad a bheith san áireamh sa sampla.

(20) Dhéileáil an Coimisiún leis na hiarrataí sin i Nóta a cuireadh leis an gcomhad oscailte an 22 Deireadh Fómhair 2021. Mar a míníodh sa Nóta sin, diúltaíodh don dá iarraidh sin mar gur roghnaíodh an sampla ar bhonn na cainníochta onnmhairí ba mhó ab fhéidir a imscrúdú go réasúnta san am a bhí ar fáil.

(21) Ní raibh Selina Balik ná Kilic Deniz i measc na dtáirgeoirí onnmhairiúcháin ba mhó agus, mar sin, ní dhéanfaí ionadaíocht an tsampla a mhéadú go suntasach dá gcuirfí na cuideachtaí sin leis an sampla, ach d’fhéadfadh sé cosc a chur ar chur i gcrích tráthúil an imscrúdaithe.

(22) An 11 Samhain 2021, sheol Eagraíocht Dobharshaothraithe na Danmhairge (“DAO”), agus í ag déanamh ionadaíocht ar tháirgeoirí breac dea-dhathach an Aontais, aighneacht inar iarradh ar an gCoimisiún feirmeoirí breac ón Tuirc a chur sa sampla, mar tháinig athrú ar na scéimeanna fóirdheontais chun go mbainfidh feirmeoirí beaga níos mó tairbhe as na scéimeanna ná feirmeoirí móra. Luaigh DAO i ndáil leis sin gur tháinig méadú, a bheag nó a mhór, ar fhóirdheonú na bhfeirmeoirí beaga mar gheall ar na hathruithe ar na scéimeanna fóirdheontais dhírigh, go háirithe forchur na n-uasteorainneacha táirgeachta.

(23) Mar sin, d’iarr DAO ar an gCoimisiún athrú a dhéanamh ar mhodheolaíocht roghnú an tsampla sa tslí go roghnófaí sampla atá bailí ó thaobh staidrimh de in ionad sampla ina bhfuil an méid is mó onnmhairí a d’fhéadfaí a imscrúdú, agus léireodh sé sin, dar leo, éagsúlacht tháirgeoirí breac na Tuirce go cruinn. Ach níor mhol DAO aon onnmhaireoir comhoibríoch sonrach ba cheart a chur san áireamh sa sampla.

(24) Dhiúltaigh an Coimisiún don iarraidh sin ós rud é nach raibh faisnéis san fhaisnéis samplála a iarradh ó na honnmhaireoirí a chuirfeadh ar a chumas don Choimisiúin an sampla a roghnú ar an mbealach sin.

(25) Na hathruithe ar na scéimeanna fóirdheontais dhírigh, mar a leagtar amach i roinn 4 thíos, léiríodh iad i ríomh an tsochair.

1.7. Iarrataí ar mhéid aonair d’fhóirdheonú in-fhrithchúitithe le haghaidh cuideachtaí nach gcuimsítear sa sampla (“scrúdú aonair”)

(26) Fuair an Coimisiún dhá iarraidh ar mhéid aonair d’fhóirdheonú in-fhrithchúitithe tar éis thionscnamh an imscrúdaithe faoi Airteagal 27(3) den bhun-Rialachán. Rinneadh na hiarrataí sin i bhfoirm freagra comhlánaithe ar an gceistneoir.

(27) Tháinig an chéad iarraidh ón gcuideachta Selina Balik.

(28) Ghlac an Coimisiún lena n-iarraidh ar scrúdú aonair toisc go raibh athbhreithniú á dhéanamh aige cheana féin ar staid na cuideachta in athbhreithniú eatramhach comhthreomhar maidir leis an táirge céanna. Tionscnaíodh an t-athbhreithniú eatramhach sin an 5 Feabhra 2021 (7). Ach tharraing Selina Balik siar a iarratas ar athbhreithniú agus chuir an Coimisiún deireadh leis an 10 Márta 2022 (8).

(29) Chuir Selina Balik freagra iomlán ar an gceistneoir isteach ag a bhfuil tréimhse imscrúdúcháin an athbhreithnithe atá mar an gcéanna le tréimhse imscrúdúcháin an athbhreithnithe (bliain féilire 2020) atá ag an athbhreithniú eatramhach seo. D’aontaigh an chuideachta go raibh an fhaisnéis a cuireadh le fáil le húsáid san athbhreithniú seo. Rinne an Coimisiún seiceáil den chuid ba mhó ar an bhfaisnéis a cuireadh isteach, agus ba é an chros-seiceáil chianda an t-aon rud nár cuireadh i gcrích.

(30) Dá bhrí sin, bhí an fhaisnéis iomlán ar fáil cheana féin ag tús an imscrúdaithe seo agus ní fhéadfaí a mheas go raibh ualach rómhór ag baint le himscrúdú a dhéanamh ar staid Selina Balik chun críoch an athbhreithnithe seo.

(31) Tháinig an dara hiarraidh ón gcuideachta Kilic Deniz.

(32) Bhí staid Kilic Deniz éagsúil le staid Selina Balik. Ní raibh aon fhreagra ar an gceistneoir ar fáil roimh ré agus, dá bhrí sin, an fhaisnéis is gá a bhailiú agus an anailís ar na sonraí a cuireadh ar fáil, dhéanfaí é sin go hiomlán le linn an imscrúdaithe seo, agus sa bhreis ar bhailiú agus anailís na sonraí ó na táirgeoirí onnmhairiúcháin sampláilte.

(33) Dá bhrí sin, mheas an Coimisiún go mbeadh ualach míchuí ag baint le glacadh na hiarrata agus, go deimhin, go gcuirfeadh sé cosc ar chur i gcrích an imscrúdaithe in am is i dtráth. Mar sin, níor glacadh an iarraidh sin ar scrúdú aonair.

(34) Tar éis an nochta, chuir Kilic Deniz barúlacha isteach gur cheart glacadh lena iarraidh ar imscrúdú aonair agus d’áitigh sé go raibh an iarraidh bunaithe ar na forais chéanna le forais na cuideachta Selina Balik. Luaigh Kilic Deniz freisin nár cheart a chur san áireamh gur chuir Selina Balik faisnéis isteach cheana féin in imscrúdú comhthreomhar a bhí ar siúl, mar go mbeadh sé seo idirdhealaitheach, agus go bhfuair an Coimisiún na freagraí ceistneora ó Kılıç Deniz agus Selina Balık ag an am céanna i gcás an pháirt-athbhreithnithe eatramhaigh seo.

(35) Mar a mhínítear in aithris (32), mheas an Coimisiún go raibh cásanna éagsúla i gceist leis an dá chuideachta agus, dá bhrí sin, go raibh údar maith aige caitheamh ar bhealach difriúil leis an dá chuideachta.

(36) Ós rud é go raibh athbhreithniú comhthreomhar ar siúl maidir le staid Selina Balik féin, athbhreithniú ag a raibh tréimhse imscrúdúcháin an athbhreithnithe a bhí mar an gcéanna leis an athbhreithniú seo, cuireadh ar a chumas don Choimisiún an tacar sonraí céanna a bheadh ag teastáil i gcás an athbhreithnithe seo a fháil ag céim luath.

(37) Mar a leagtar amach in aithris (29), bhí freagra curtha isteach cheana ag Selina Balik agus a chuideachtaí gaolmhara i bhfreagra ceistneora le linn a athbhreithnithe eatramhaigh féin, agus bhí próiseas easnaimh curtha i gcrích maidir leis na sonraí a soláthraíodh. Bhí acmhainní suntasacha ag teastáil le haghaidh an phróisis easnaimh, mar ba ghá mionscrúdú a dhéanamh ar an bhfreagra ar an gceistneoir agus na heasnaimh a shainaithint agus iad a réiteach leis na cuideachtaí.

(38) Ós rud é gur údaraigh Selina Balik an Coimisiún leis na sonraí a cuireadh isteach san athbhreithniú eatramhach comhthreomhar a úsáid, bhí an Coimisiún in ann na sonraí sin a chur san áireamh go hiomlán san athbhreithniú sin. Dá bhrí sin, dhiúltaigh an Coimisiún don mhaíomh gur caitheadh le páirtithe áirithe ar bhealach idirdhealaitheach.

(39) Mhaígh Kilic Deniz freisin gur cheart don Choimisiún a mheas go raibh taithí ag a chuideachta cheana féin ar chomhoibriú le himscrúduithe frith-fhóirdheontais, ós rud é go raibh sé rannpháirteach san imscrúdú bunaidh, sa dara hathbhreithniú eatramhach agus san imscrúdú fóirdheontais maidir le hallmhairí doingean mara agus garbhánach ón Tuirc in 2015, ar cuireadh deireadh leis mar tarraingíodh siar an scéim fóirdheontais lena mbaineann.

(40) Maidir leis an maíomh sin, thug an Coimisiún dá aire go mbaineann deonú an scrúdaithe aonair leis an ualach atá ar an imscrúdú, agus ní leis an ualach atá ar an gcuideachta a d’iarr an láimhseáil sin ná le taithí na cuideachta sin.

(41) Luaigh Kilic Deniz freisin go raibh sé ar an gceathrú táirgeoir onnmhairiúcháin is mó sa Tuirc le linn thréimhse imscrúdúcháin an athbhreithnithe agus go raibh níos mó díolachán easpórtála aige chuig an Aontas Eorpach ná Selina Balık, rud ar cheart don Choimisiún a chur san áireamh maidir lena rogha le haghaidh scrúdú aonair.

(42) Dhiúltaigh an Coimisiún don bharúil sin, ós rud é nach coinníoll é sin chun scrúdú aonair a dheonú, ach maidir le cibé acu ba cheart cuideachta a áireamh i sampla na n-onnmhaireoirí nó nár cheart. Mar a mhínítear in aithris (17) thuas, níor mhór an sampla sin a theorannú.

(43) D’iarr Kilic Deniz freisin go mbeadh a dhleacht leasaithe 1,5 % i bhfeidhm ar feadh 5 bliana ó dháta an leasaithe, agus dá bhrí sin ní fhéadfaí é a athrú leis an athbhreithniú seo.

(44) Thug an Coimisiún dá aire go leagtar amach in Airteagal 18(1) den bhun-Rialachán go rachaidh beart frithchúitimh cinntitheach in éag 5 bliana ón dáta a fhorchuirtear é. An dleacht a ghearrtar ar allmhairí ó Kilic Deniz, forchuireadh é an 28 Feabhra 2015 agus mar sin tosaíonn an tréimhse 5 bliana ón dáta sin.

(45) An dara hathbhreithniú eatramhach, lena ndearnadh ráta dleachta aonair Kilic Deniz a athrú ó 9,5 % go 1,5 %, ní dhearnadh leis ach an tábla in Airteagal 2 den bhun-Rialachán a leasú agus níl aon éifeacht aige ar fhad na mbeart a fhanann i bhfeidhm ar leibhéal áirithe. Dá bhrí sin, diúltaíodh don iarraidh.

(46) Luaigh Kilic Deniz freisin, an dleacht aonair de 1,5 % a ghearrtar air faoi láthair mar thoradh ar an dara hathbhreithniú eatramhach, gur cheart an dleacht sin a choimeád gan beann ar thorthaí an athbhreithnithe eatramhaigh seo, toisc go raibh na forais le tús a chur leis an dá athbhreithniú mar an gcéanna agus níor léirigh an Coimisiún, an t-athrú a tháinig ar na himthosca maidir le Kilic Deniz i dtréimhse imscrúdúcháin an athbhreithnithe seo, go bhfuil an t-athrú sin de chineál marthanach chun údar a thabhairt le hathrú ar a leibhéal dleachta.

(47) Diúltaíonn an Coimisiún freisin do mhaíomh Kilic Deniz go bhfuil na forais le hathbhreithniú a dhéanamh ar an imscrúdú seo mar an gcéanna le forais an athbhreithnithe a raibh an Rialachán maidir leis an dara hathbhreithniú eatramhach mar thoradh air.

(48) Mar a leagtar amach i roinn 4 dá Fhógra Tionscnaimh (9), baineann na forais atá leis an dara hathbhreithniú eatramhach go sonrach le Kilic Deniz agus an leibhéal sochair a fhaigheann sé. Cuireadh tús leis an athbhreithniú seo bunaithe ar na hathruithe a rinne difear do tháirgeoirí uile na Tuirce.

(49) In aithrisí (285) ar aghaidh, rinne an Coimisiún anailís ar mharthanacht na n-imthosca athraithe i ndáil le tréimhse imscrúdúcháin an bhun-Rialacháin.

(50) Déantar anailís den sórt sin ar bhonn na tíre iomláine, lena n-áirítear freisin staid na dtáirgeoirí onnmhairiúcháin aonair a fhaigheann fóirdheontais ó Rialtas na Tuirce. Dá bhrí sin, diúltaíodh don argóint nár chuir an Coimisiún staid aonair Kilic Deniz san áireamh.

(51) Líomhain Kilic Deniz freisin go bhfuil sé d’oibleagáid ar an gCoimisiún corrlach aonair fóirdheontais a chinneadh do gach táirgeoir onnmhairiúcháin aitheanta, ós rud é nach bhfuil foráil samplála i gComhaontú na hEagraíochta Domhanda Trádála maidir le Fóirdheontais agus Bearta Frithchúitimh.

(52) Diúltaíonn an Coimisiún don líomhain sin toisc go ndéantar foráil go soiléir maidir leis an tsampláil in Airteagal 27 den bhun-Rialachán.

(53) Le linn an imscrúdaithe, chuir an Coimisiún in iúl go soiléir do na páirtithe leasmhara uile go bhfaigheadh gach onnmhaireoir comhoibríoch neamhshampláilte an meándleacht mura ndeonófaí scrúdú aonair dóibh.

1.8. Freagraí ar cheistneoirí agus neamh-chomhoibriú

(54) An fhaisnéis a mheas sé a bheith riachtanach le haghaidh a imscrúdaithe, chun an fhaisnéis sin a fháil, chuir an Coimisiún ceistneoirí chuig na trí tháirgeoir onnmhairiúcháin shampláilte agus chuig Rialtas na Tuirce. Fuarthas freagraí ar an gceistneoir ó na trí tháirgeoir onnmhairiúcháin shampláilte agus ó Rialtas na Tuirce. Fuarthas freagraí ar an gceistneoir freisin ón dá tháirgeoir onnmhairiúcháin a d’iarr scrúdú aonair.

1.9. Fíorú

(55) An fhaisnéis uile a measadh ba ghá chun cinneadh a dhéanamh maidir le fóirdheonú, d’iarr agus d’fhíoraigh an Coimisiún í.

(56) De bharr ráig phaindéim COVID-19 agus na mbeart a glacadh ina dhiaidh sin chun dul i ngleic léi (10), níorbh fhéidir leis an gCoimisiún, áfach, cuairteanna fíorúcháin a dhéanamh ar áitribh na gcuideachtaí uile de bhun Airteagal 26 den bhun-Rialachán.

(57) Ina ionad sin, rinne an Coimisiún cros-seiceálacha cianda ar an bhfaisnéis a sholáthair na cuideachtaí seo a leanas: Táirgeoirí onnmhairiúcháin agus cuideachtaí gaolmhara: — Grúpa Gumusdoga: — Gümüşdoğa Su Ürünleri Üretim İhracat İthalat A.Ş. — Akyol Su Ürünleri Üretim Taşımacılık Komisyon İthalat İhracat Pazarlama Sanayi Ticaret Ltd. Şti — Yerdeniz Su Ürünleri Sanayi ve Ticaret Ltd. Şti. — Bengi Su Ürünleri Sanayi ve Ticaret Limited Şirketi — Hakan Yem Üretim Ticaret ve Sanayi Limited Şirketi — Grúpa Ozpekler: — Özpekler İnşaat Taahhüd Dayanıklı Tüketim Malları Su Ürünleri Sanayi ve Ticaret Limited Şirketi — Özpekler İthalat İhracat Su Ürünleri Sanayi ve Ticaret Ltd. Şti. — Grúpa Fishark: — Fishark Su Ürünleri Üretim ve Sanayi Ticaret A.Ş. — Fishark Gıda Sanayi Ticaret A.Ş. — Kemer Su Ürünleri Üretim ve Ticaret A.Ş. — Grúpa Selina Balik: — Selina Balık İşleme Tesisi İthalat İhracat Ticaret Anonim Şirketi — Selina Fish Su Ürünleri Ticaret Limited Şirketi — Ayhan Alp Alabalık Üretim ve Ticaret Rialtas na Tuirce: — Aireacht Trádála Phoblacht na Tuirce — Aireacht Talmhaíochta agus Foraoiseachta Phoblacht na Tuirce

1.10. An nós imeachta ina dhiaidh sin

(58) An 25 Lúnasa 2022, nocht an Coimisiún na fíorais agus na breithnithe fíor-riachtanacha ar ar a mbonn a bhí sé beartaithe aige na dleachtanna frithchúitimh a leasú (“an nochtadh deiridh”). Ceadaíodh tréimhse do gach páirtí leasmhar ina raibh siad in ann a mbarúlacha a thabhairt maidir leis an nochtadh.

(59) Bhreithnigh an Coimisiún na barúlacha a thug na páirtithe leasmhara agus cuireadh san áireamh iad, i gcás inarbh iomchuí. Deonaíodh éisteacht do na páirtithe a d’iarr amhlaidh.

(60) Tar éis na barúlacha a fháil ó na páirtithe leasmhara sin, leasaigh an Coimisiún fíorais agus breithnithe fíor-riachtanacha agus seoladh “nochtadh deiridh breise” chuig na páirtithe leasmhara uile an 23 Meán Fómhair 2022. Tugadh tréimhse ama do pháirtithe chun barúil a thabhairt.

(61) D’iarr Rialtas na Tuirce comhairliúcháin le seirbhísí an Choimisiúin i gcomhréir le hAirteagal 11(10) den bhun-Rialachán agus bhí siad ar siúl an 4 Deireadh Fómhair 2022.

(62) Tar éis barúlacha a fháil ó na páirtithe leasmhara maidir leis an nochtadh deiridh breise, cheartaigh an Coimisiún dhá earráid mar a thuairiscítear in aithrisí (306) agus (135) agus nochtadh na hathruithe a tháinig ar na ríomhanna dá mbarr do na páirtithe leasmhara ábhartha an 6 Deireadh Fómhair 2022. Tugadh am breise do na páirtithe barúlacha a thabhairt maidir leis na hathruithe sin ar a ríomhanna fóirdheontais.

(63) D’athdhearbhaigh Gumusdoga, Fishark Ozpekler agus Selina Balik, ina mbarúlacha ar an dara nochtadh deiridh breise, a maímh a ardaíodh cheana féin sa dá nochtadh roimhe sin. Tugtar aghaidh ar na maímh sin sa Rialachán seo.

(64) Ina theannta sin, d’iarr Gumusdoga go ndéanfaí mionathrú ar a láimhdeachas, agus rinneadh é a cheartú de réir mar a thuairiscítear in aithris (306).

2. AN TÁIRGE FAOI ATHBRHEITHNIÚ

(65) Is é an táirge faoi athbhreithniú breac dea-dhathach áirithe (Oncorhynchus mykiss): — de mheáchan 1,2 kg nó faoina bhun an ceann agus iad beo, nó — iad úr, fuaraithe, reoite agus/nó deataithe: — i bhfoirm iasc iomlán (agus a gceann orthu), bídís geolbhaithe nó ná bídís, bídís glanta nó ná bídís, de mheáchan 1,2 kg nó faoina bhun an ceann, nó — agus a gceann bainte, bídís geolbhaithe nó ná bídís, bídís glanta nó ná bídís, de mheáchan 1 kg nó faoina bhun an ceann, nó — i bhfoirm filléad de mheáchan 400 g nó faoina bhun an ceann, — de thionscnamh Phoblacht na Tuirce (“an tír lena mbaineann”) agus atá faoi láthair faoi chóid AC ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 agus ex 0305 43 00 (cóid TARIC 0301919011, 0302118011, 0303149011, 0304429010, 0304829010 agus 0305430011).

(66) Le linn an imscrúdaithe, fuair an Coimisiún amach faoi allmhairí filléad bric deataithe piobaraithe a tháinig ó Phoblacht na Tuirce isteach san Aontas. Allmhairíodh cuid de na filléid sin mar tháirge faoi athbhreithniú ar ar íocadh dleachtanna, agus allmhairíodh cuid eile acu faoi cheannteideal taraife eile (cód AC 1604 19 10) nár gearradh aon dleacht air.

(67) Dheimhnigh na hallmhaireoirí sa Tuirc agus tionscal an Aontais araon gur mheas siad go raibh filléid bric dheataithe phiobaraithe san áireamh i raon táirge an imscrúdaithe seo agus an imscrúdaithe roimhe seo.

(68) Léiríodh leis an imscrúdú freisin nach mbaintear a phríomh-shaintréithe bunúsacha den fhilléad deataithe trí phiobar a chur leis. Bunaithe ar an méid sin agus ar chomhaontú a bheith ann idir na honnmhaireoirí agus tionscal an Aontais maidir le raon feidhme an táirge, tháinig an Coimisiún ar an gconclúid go n-áirítear “filléid dheataithe phiobaraithe” ar raon feidhme an táirge, go deimhin.

(69) Ar an mbonn sin, measann an Coimisiún gur cuid den táirge faoi athbhreithniú iad filléid bric dheataithe phiobaraithe faoi “deataithe”. Chun amhras a sheachaint, gearrfar dleachtanna ar allmhairí filléad bric deataithe piobaraithe má dhearbhaítear iad faoi chód custaim AC 1604 19 10 (TARIC 1604191011).

3. ATHRÚ AR AINM

(70) An t-onnmhaireoir Lezita Balık A.Ş, cód breise TARIC B968, chuir sé an Coimisiún ar an eolas an 9 Meitheamh 2021 gur athraigh sé a ainm go Abalıoglu Balik ve Gıda Ürünleri Anonim Şirketi.

(71) D’iarr an chuideachta ar an gCoimisiún a dheimhniú nach ndéanann an t-athrú ar an ainm aon difear do cheart na cuideachta tairbhe a bhaint as an ráta dleachta frith-fhóirdheontais ab infheidhme maidir léi faoin ainm a bhí uirthi roimhe sin.

(72) Scrúdaigh an Coimisiún an fhaisnéis a soláthraíodh, agus ba é conclúid an scrúdaithe go raibh an t-athrú ar an ainm cláraithe i gceart leis na húdaráis ábhartha (11), agus nach raibh aon ghaol nua ann le grúpaí eile cuideachtaí mar thoradh air, cuideachtaí nach ndearna an Coimisiún imscrúdú orthu.

(73) Thug an Coimisiún dá aire gur chomhoibrigh an chuideachta leis an athbhreithniú seo trí fhoirm samplála a chur isteach faoina hainm nua Abalıoglu Balik ve Gıda Ürünleri Anonim Şirketi.

(74) Dá réir sin, ní dhéanann an t-athrú ainm seo difear do thorthaí an imscrúdaithe seo agus go háirithe don ráta dleachta frith-fhóirdheontais is infheidhme maidir leis an gcuideachta.

(75) Ba cheart feidhm a bheith ag an athrú ar an ainm ón 7 Iúil 2020, is é sin an dáta a d’athraigh an chuideachta a hainm.

4. FÓIRDHEONÚ

(76) Ar bhonn na bhfóirdheontas a imscrúdaíodh san athbhreithniú éaga roimhe seo, rinneadh imscrúdú ar na bearta seo a leanas, a líomhnaítear go bhfuil deonú clár fóirdheontais i gceist leo: — Tacaíocht do tháirgeadh breac — Laghduithe ar cháin ioncaim — Díolúine ó CBL agus ó dhleacht chustaim i ndáil le hinnealra allmhairithe — Díolúine ó CBL i ndáil le hinnealra a cheannaítear ar bhonn intíre — Clár tacaíochta na Préimhe Slándála Sóisialta — Iasachtú fabhrach — Scéim um leithdháileadh talún — Árachas onnmhairiúcháin fabhrach — Bia mara próiseáilte

(77) I gcás chlár tacaíochta na Préimhe Slándála Sóisialta; na scéime um leithdháileadh talún agus bia mara próiseáilte, chinn an Coimisiún nár sholáthair na scéimeanna sin aon tairbhe do na grúpaí táirgeoirí onnmhairiúcháin sampláilte le linn thréimhse imscrúdúcháin an athbhreithnithe, agus dá bhrí sin ní dhearnadh imscrúdú breise orthu.

(78) An 11 Samhain 2021, chuir DAO barúlacha isteach maidir leis na scéimeanna fóirdheontais a ndéanfaí imscrúdú orthu san athbhreithniú.

(79) Tugadh faoi deara in aighneacht DAO go ndearnadh na scéimeanna fóirdheontais seo a leanas a athrú nó a thabhairt cothrom le dáta ó bhí an t-athbhreithniú deiridh ann: — Deontais infheistíochta don dobharshaothrú — Bia mara próiseáilte — creidmheasanna athlascaine — feirmeoireacht éisc i locháin ithreach — íocaíochtaí tacaíochta le haghaidh seirbhísí foilsitheoireachta agus comhairliúcháin talmhaíochta — árachas le tacaíocht ón stát — iasachtaí le tacaíocht ón stát — tacaíocht d’infheistíocht talmhaíochta — díolúintí CBL ar mhin éisc — Margadh Talmhaíochta Digiteach — Scéimeanna tacaíochta don téarnamh ó COVID

(80) Thug an Coimisiún dá aire gur fíor go n-athraíonn na scéimeanna sa Tuirc ó bhliain go bliain. Más rud é go dtiocfaidh athrú ar leibhéal an tsochair do na cuideachtaí sampláilte mar thoradh ar athrú den sórt sin ar scéim, ba cheart don Choimisiún a dheimhniú an athrú buan ar imthosca atá san athrú. Más ea, athróidh an Coimisiún na bearta dá réir sin chun an t-athrú a chur san áireamh.

(81) Ach mar a leagtar amach thíos, agus san athbhreithniú éaga roimhe seo freisin, roinnt de na scéimeanna a liostaigh DAO, níl siad i bhfeidhm a thuilleadh, nó ní sholáthraíonn siad sochar do na táirgeoirí onnmhairiúcháin sampláilte.

4.1. Tacaíocht dhíreach do tháirgeoirí breac

4.1.1. Tuairisc agus bunús dlí

(82) Le linn thréimhse imscrúdúcháin an athbhreithnithe, deonaíodh tacaíocht dhíreach do tháirgeoirí breac ar bhonn Fhoraithne 2020/3190 ón Uachtarán (“Foraithne 3190”) (12). Rinneadh foráil maidir leis na nósanna imeachta agus na prionsabail i ndáil le cur chun feidhme na Foraithne le Ráiteas 2020/39 (“Communiqué 39”) a d’eisigh an Aireacht Talmhaíochta agus Foraoiseachta (13).

(83) Cumhdaíonn an scéim tacaíochta dírí an speiceas breac dea-dhathach (Oncorhynchus mykiss). Is é is cuspóir don scéim na costais a bhaineann le saothrú breac dea-dhathach a fhritháireamh suas leis an uasteorainn táirgeachta.

(84) Measann an Coimisiún go bhfuil an scéim tacaíochta dírí ceaptha chun tairbhe a dhéanamh do bhaint breac. Déanann na táirgeoirí onnmhairiúcháin sampláilte a mbric feirme féin a bhaint, agus ceannaíonn siad bric ó fheirmeoirí eile sa Tuirc, agus ansin déanann siad bric a phróiseáil agus a onnmhairiú i gcuir i láthair éagsúla chuig an Aontas Eorpach. Na cuir i láthair sin, lena n-áirítear breac dí-innithe agus breac filléadaithe, is iad atá sa táirge faoi athbhreithniú.

(85) An méid tacaíochta le haghaidh táirgeadh sa chatagóir “bric” (de mhéid ar bith), socraíodh é ag 0,75 TL in aghaidh an kg suas le huasteorainn 350 000 kg in aghaidh na bliana.

(86) An méid tacaíochta le haghaidh táirgeadh sa chatagóir “bric os cionn an chileagraim”, socraíodh é ag 1,5 TL in aghaidh an kg suas le huasteorainn 350 000 kg in aghaidh na bliana. Sa Communiqué le haghaidh 2020 sainíodh “bric os cionn an chileagraim” mar bhric ar mó ná 1,25 kg an ceann a meáchan (14).

(87) Is iad na rátaí fóirdheonúcháin sin le haghaidh táirgeadh breac na rátaí céanna a bhí i bhfeidhm le linn 2019, arb í tréimhse imscrúdúcháin an athbhreithnithe den athbhreithniú éaga.

4.1.2. Athruithe ar an scéim tacaíochta dírí thar am

(88) Tugtar tacaíocht do tháirgeadh breac ar bhonn Foraitheanta ón Uachtarán agus Communiqués, a eisítear gach bliain faoi Airteagal 19 de Dhlí Talmhaíochta Uimh. 5488. Leis na Foraitheanta agus Communiqués sin, athraítear nádúr na tacaíochta gach bliain: Tábla 1 Scéim tacaíochta dírí le haghaidh breac Bliain Scéim tacaíochta Méid tacaíochta in aghaidh an kg 2016 Bric suas le 250MT 0,65 TL Bric suas le 500MT 0,325 TL 2017 Bric suas le 250MT 0,75 TL Bric suas le 500MT 0,375 TL Bric os cionn an chileagraim (íocaíocht bhreise) 0,25 TL 2018 Bric suas le 250MT 0,75 TL Bric suas le 500MT 0,375 TL Bric os cionn an chileagraim suas le 250MT (íocaíocht bhreise) 0,25 TL Bric os cionn an chileagraim suas le 500MT (íocaíocht bhreise) 0,125 TL 2019 Bric suas le 350MT 0,75 TL Bric os cionn an chileagraim suas le 350MT 1,5 TL 2020 (Tréimhse imscrúdúcháin an athbhreithnithe) Bric suas le 350MT 0,75 TL Bric os cionn an chileagraim suas le 350MT 1,5 TL

(89) Le linn an imscrúdaithe bunaidh, is éard a bhí sa scéim, íocaíocht tacaíochta le feirmeoirí breac bunaithe ar an méid breac a baineadh, de mhéid ar bith, agus íocadh an sochar in aghaidh an chileagraim a baineadh in dhá ráta ar leith bunaithe ar an méid a baineadh suas le 500 tona in aghaidh na bliana.

(90) I gcás tháirgeadh na bliana 2017, chuir Rialtas na Tuirce íocaíocht bheag 0,25 TL in aghaidh an chileagraim leis i leith bric a bhaintear atá os cionn 1 chileagram meáchain, ar a dtugtar “bric os cionn an chileagraim”. Bhí feidhm ag an íocaíocht bhreise go fóill maidir leis an táirge faoi athbhreithniú, táirge a d’fhéadfadh a bheith de mheáchan suas le 1,2 cileagram nuair a bhaintear é.

(91) Tar éis plé a dhéanamh leis an gCoimisiún maidir leis an sainmhíniú ar an gcatagóir “bric os cionn an chileagraim” le linn an chéad athbhreithnithe eatramhaigh (féach aithrisí (40) go (45) den Rialachán maidir leis an gcéad athbhreithniú eatramhach), d’athshainigh Rialtas na Tuirce “bric os cionn an chileagraim” in 2018 agus anois tagraíonn sé do bhric atá os cionn 1,25 cileagram nuair a bhaintear iad.

(92) In 2019, chuir Rialtas na Tuirce deireadh leis an íocaíocht bhreise le haghaidh na catagóire “bric os cionn an chileagraim” agus, ina ionad sin, roinn sé an scéim ina dhá íocaíocht, íocaíocht 0,75 TL in aghaidh an chileagraim le haghaidh na catagóire “bric” (d’aon mhéid), agus íocaíocht 1,5 TL in aghaidh an chileagraim le haghaidh na catagóire “bric os cionn an chileagraim”.

(93) D’ísligh Rialtas na Tuirce an uasteorainn ó 500 tona go 350 tona in aghaidh na bliana freisin, agus chuir sé teorainn leis na híocaíochtaí fóirdheontais go dtí ceadúnas amháin in aghaidh an réigiúin. Tá feidhm ag uasteorainn táirgeachta 350 tona maidir leis an táirgeadh breac uile faoin gceadúnas feirmeoireachta céanna.

(94) I dtréimhse imscrúdúcháin an athbhreithnithe, dhá cheann den trí chuideachta shampláilte, shuigh an Coimisiún go raibh siad ag saothrú breac de gach méid sna saoráidí céanna agus faoin gceadúnas feirmeoireachta céanna, agus dá bharr sin bhí siad ag fáil an dá ráta.

(95) Le linn thréimhse imscrúdúcháin an athbhreithnithe, d’fhéadfadh feirmeoirí breac cur isteach ar an ráta le haghaidh na catagóire “bric” (de mhéid ar bith) nó ar an ráta le haghaidh na catagóire “bric os cionn an chileagraim”, de réir mheáchan na mbreac bainte. Mar gheall ar an ráta tacaíochta níos airde le haghaidh na catagóire “bric os cionn an chileagraim”, na táirgeoirí onnmhairiúcháin sampláilte a bhaineann bric ar mó ná 1,25 cileagram iad, rinne na táirgeoirí sin iarratas ar an ráta le haghaidh na catagóire “bric os cionn an chileagraim” i bhformhór na gcásanna.

(96) Mar thoradh air sin, bhí dúbailt ann maidir le táirgeadh fóirdheonaithe sa chatagóir “bric os cionn an chileagraim” i dtéarmaí kg agus mhéid an fhóirdheontais a íocadh le feirmeoirí breac in TL faoin scéim seo ó 2019 go 2020, agus bhí aistriú soiléir ann i dtreo bric a bhaint ag an méid níos mó.

(97) Agus an fóirdheontas a íocadh i leith na catagóire “bric” (de mhéid ar bith) agus na catagóire “bric os cionn an chileagraim” á chur san áireamh, chinn an Coimisiún go raibh méadú 59 bpointe céatadáin tagtha ar an bhfóirdheonú ó Rialtas na Tuirce le linn na tréimhse faoi bhreathnú: Tábla 2 Athrú ar chainníocht agus ar mhéideanna fóirdheontais 2017-2020 2017 2018 2019 Tréimhse imscrúdúcháin an athbhreithnithe 2020 táirgeacht fhóirdheonaithe sa chatagóir “na bric uile” (kg) 62 461 873 53 390 032 48 859 007 44 991 877 táirgeacht fhóirdheonaithe sa chatagóir “bric os cionn an chileagraim” (kg) 6 075 006 14 175 924 15 261 470 30 102 632 Táirgeacht fhóirdheonaithe iomlán (kg) 68 536 879 67 565 956 64 120 477 75 094 509 Innéacs 100 99 94 110 fóirdheontas sa chatagóir “na bric uile” (TL) 42 948 500 36 900 761 35 769 405 32 547 179 fóirdheontas sa chatagóir “bric os cionn an chileagraim” (TL) 5 017 996 11 953 949 22 428 846 43 742 770 Fóirdheontas iomlán a íocadh (TL) 47 966 496 48 854 710 58 198 251 76 289 949 Innéacs 100 102 121 159

(98) Dá bhrí sin, mheas an Coimisiún nár tháinig fíorathrú ar an bhfóirdheonú bunúsach de bharr oiriúnú na scéime agus, má tháinig athrú air, ba mhéadú a bhí ann. Ba chosúil nach raibh réasúnaíocht airgeadais ná eacnamaíoch leis.

4.1.3. Conclúid maidir le hin-fhrithchúititheacht

(99) Na híocaíochtaí tacaíochta dírí le táirgeoirí breac, is ionann iad agus fóirdheontais in-fhrithchúitithe de réir bhrí Airteagal 3(1)(a)(i) agus Airteagal 3(2) den bhun-Rialachán, i.e. aistriú cistí díreach ó Rialtas na Tuirce chuig na táirgeoirí breac.

(100) Tá na fóirdheontais dhíreacha sonrach agus in-fhrithchúitithe de réir bhrí Airteagal 4(2)(a) den bhun-Rialachán arb é an t-údarás deonúcháin é, agus, leis an reachtaíocht ar dá bun a fheidhmíonn an t-údarás deonúcháin, déantar teorannú sainráite ar rochtain ar na deontais sin d’fhiontair a fheidhmíonn in earnáil an dobharshaothraithe. Luaitear fiontair a bhfuil baint acu leis an dobharshaothrú go sainráite agus ainmnítear breac go soiléir mar cheann de na speicis a thairbhíonn den scéim fóirdheontais sin.

(101) Shuigh an Coimisiún gur bhain na táirgeoirí onnmhairiúcháin sampláilte tairbhe as an scéim sin ag an ráta 0,75 TL (“bric” de mhéid ar bith) in aghaidh an kg agus ag an ráta 1,5 TL (“bric os cionn an chileagraim”) in aghaidh an kg le linn thréimhse imscrúdúcháin an athbhreithnithe.

(102) San imscrúdú bunaidh, ní raibh aon ráta fóirdheontais ar leith ann chun “bric os cionn an chileagraim” a bhaint agus mar sin níor tháinig an tsaincheist chun cinn. In athbhreithnithe ina dhiaidh sin, lena n-áirítear an t-athbhreithniú éaga, níorbh fhéidir leis an gCoimisiún aon sochar a fuarthas mar gheall ar bhric a bhaint a shuí agus iad os cionn 1,25 kg, ós rud é nár bhain na cuideachtaí sampláilte “bric os cionn an chileagraim” a thuilleadh (15).

(103) San imscrúdú seo, chinn an Coimisiún go ndearna dhá cheann de na trí tháirgeoir onnmhairiúcháin shampláilte bric de gach méid a shaothrú faoin gceadúnas feirmeoireachta céanna le linn thréimhse imscrúdúcháin an athbhreithnithe, agus dá bhrí sin gur bhain siad tairbhe as an dá ráta fóirdheonúcháin.

(104) Thug an Coimisiún dá aire go saothraítear na bric sna saoráidí táirgthe céanna, eadhon linnte talamhbhunaithe agus cliabháin i lochanna, nó ar muir. Saothraítear bric níos lú agus bric níos mó sna saoráidí céanna, tagann siad in inmhe sna linnte céanna, agus tá an bia céanna á fháil acu. Aon bhreac atá faoi bhun 1,25 kg, tá seans ann go bhfásfaidh sé go dtí os cionn 1,25 kg. Is é an t-aon difríocht go ndéantar bric níos mó a bhaint níos déanaí chun go bhfásfaidh siad go dtí an méid is gá.

(105) Ina theannta sin, mar a luaitear in aithris (45) den Rialachán maidir leis an gcéad athbhreithniú eatramhach, ‘le hAirteagal 4(f) de Communiqué Uimh. 2017/38, deonaítear an fóirdheontas d’fheirmeoir éisc “tráth na bainte”. Fiú má bhí sé beartaithe ag an Tuirc srian a chur leis an bhfóirdheontas i leith bric atá os cionn 1,25 kg in 2018, níl aon chritéar dlíthiúil san fhoraithne lena gcoisctear an fóirdheontas nuair a dhíoltar an breac i bhfoirm eile. De réir na faisnéise a fuarthas, is gnáthchleachtas sa tionscal cuid de na bric mhóra bhainte a phróiseáil agus a dhíol mar an táirge lena mbaineann, i bhfoirm filléad mar shampla’.

(106) Dá bhrí sin, aon sochar a fhaightear as bric níos mó a shaothrú, tá sí nasctha go huathoibríoch le saothrú breac níos lú chomh maith. Is cuma ar baineadh tairbhe as ráta amháin nó as ráta eile i leith bric, cuirtear an tacaíocht dhíreach ar fáil le haghaidh baint breac, arb é an táirge faoi athbhreithniú é (beo nó marbh agus próiseáilte i roinnt foirmeacha). Aon sochar le haghaidh breac, tá sí ann freisin nuair a dhíoltar iad i bhfoirm filléad, nach ndéantar idirdhealú orthu ar bhonn mhéid na mbreac bainte.

(107) Is coinníoll an dá ráta fóirdheonúcháin é go saothraítear bric. Acmhainneachtaí táirgeachta an cheadúnais feirmeoireachta, tagraíonn siad do bhric de gach méid, agus an sochar a eascraíonn as an dá ráta tacaíochta, íoctar í leis an bhfeirmeoir in aon íocaíocht amháin agus breactar i gcuntas ioncaim ginearálta na cuideachta é.

(108) Dá bhrí sin, an tacaíocht dhíreach iomlán a fuarthas le haghaidh saothrú breac in 2020, lena n-áirítear an táirge faoi athbhreithniú, mheas an Coimisiún gurb éard atá inti na heisíocaíochtaí a íocadh leis na feirmeoirí breac.

4.1.4. Méid an fhóirdheontais le haghaidh féintáirgeadh

(109) Ba é an sochar in aghaidh na cuideachta an méid tacaíochta dírí a fuarthas ar bhonn na rátaí a bhaineann le táirgeadh sa chatagóir “bric” (de mhéid ar bith) agus sa chatagóir “bric os cionn an chileagraim” le linn thréimhse imscrúdúcháin an athbhreithnithe. Chuir na cuideachtaí faisnéis ar fáil maidir leis an méid tacaíochta a fuarthas, cé uaidh a fuarthas í, agus cén táirgeadh sonrach a fuarthas í ina leith.

(110) Méid na tacaíochta dírí a fuarthas chun bric de gach méid a tháirgeadh faoin dá ráta tacaíochta, roinneadh é ar chainníocht iomlán na mbreac bainte chun méid an fhóirdheontais in TL in aghaidh an chileagraim bric a chinneadh.

4.1.5. Méid an fhóirdheontais le haghaidh bric cheannaithe

(111) San imscrúdú bunaidh (16), cinneadh go raibh sochar na bhfóirdheontas sin fós ann freisin i gcás na mbreac a cheannaigh na táirgeoirí onnmhairiúcháin ó fheirmeoirí neamhghaolmhara sa Tuirc lena bpróiseáil, mar cumhdaítear leis an táirge faoi athbhreithniú an t-amhábhar a dtugtar fóirdheontais dhíreacha ina leith, mar atá bric bheo, chomh maith leis na táirgí iartheachtacha, amhail bric iomlána úra nó reoite, filléid agus bric dheataithe.

(112) Ríomhadh an sochar le haghaidh bric cheannaithe san imscrúdú ar bhonn mhéid iomlán an fhóirdheontais a dheonaigh údaráis na Tuirce roinnte ar mhéid iomlán na táirgeachta breac sa Tuirc.

(113) Thug an Coimisiún dá aire (17) gur deimhníodh san athbhreithniú éaga an toradh go bhfuair na táirgeoirí onnmhairiúcháin sampláilte sochar as ceannach breac. Ríomhadh an sochar ar bhonn mhéid iomlán an fhóirdheontais a tugadh roinnte ar mhéid iomlán na táirgeachta fóirdheonaithe breac sa Tuirc.

(114) Ach bhí na torthaí san athbhreithniú éaga roimhe sin bunaithe ar fhaisnéis fhoriomlán maidir leis an tír uile a sholáthair Rialtas na Tuirce agus níor cuireadh san áireamh iontu staid shonrach na dtáirgeoirí onnmhairiúcháin sampláilte. In athbhreithniú éaga, níl gá le toradh mionsonraithe den sórt sin, ós rud é nach gá a shuí le hathbhreithniú éaga ach an dócha go leanfar den fhóirdheonú nó go dtarlóidh sé arís, agus ní gá aon chorrlach frithchúitimh beacht a shuí.

(115) San athbhreithniú eatramhach sin, níor chuir aon pháirtí leasmhar ina choinne go leanann na táirgeoirí onnmhairiúcháin de thairbhe a bhaint as an bhfóirdheonú nuair a cheannaíonn siad bric ó fheirmeoirí neamhghaolmhara. Chuir Rialtas na Tuirce sonraí ar fáil maidir le leibhéal an fhóirdheonaithe le haghaidh 2020 i gcás gach feirmeora breac faoin ráta 0,75 TL (“bric” de mhéid ar bith) agus faoin ráta 1,5 TL (bric os cionn an chileagraim) araon. Cuireadh na sonraí sin i gcomparáid le liostaí ceannaigh na dtrí tháirgeoir onnmhairiúcháin shampláilte, agus chinn an Coimisiún an méid seo a leanas: (a) Bhain 5 % de na ceannacháin de réir cainníochta le feirmeoirí nach bhfuair fóirdheontas, nó níorbh fhéidir teacht ar shonraí ina leith; (b) Bhain 49 % de na ceannacháin de réir cainníochta le feirmeoirí i gcás ina raibh an chainníocht táirgeachta os cionn na huasteorann táirgeachta, arb í 350 tona in aghaidh na bliana, agus dá bhrí sin ní raibh roinnt dá dtáirgeacht fóirdheonaithe; agus (c) Bhain 46 % de na ceannacháin de réir cainníochta le feirmeoirí i gcás ina raibh an chainníocht táirgeachta faoi bhun na huasteorann táirgeachta, arb í 350 tona in aghaidh na bliana, agus, dá bhrí sin, measadh go raibh a dtáirgeacht uile fóirdheonaithe.

(116) I gcás táirgeadh in 2020, ríomhadh gurb é an fóirdheontas in aghaidh an chileagraim bric de mhéid ar bith 0,53 TL in aghaidh an kg má chuirtear an táirgeacht uile san áireamh, agus 1,02 TL in aghaidh an kg mura gcuirtear san áireamh ach táirgeacht fóirdheonaithe.

4.2. Tacaíocht dhíreach do tháirgeoirí breac – barúlacha a fuarthas maidir le fóirdheonú an táirgthe

(117) Tar éis an nochta, thug Rialtas na Tuirce, na táirgeoirí onnmhairiúcháin sampláilte, Selina Balik agus Kilic Deniz barúlacha faoi thorthaí an Choimisiúin maidir leis an tacaíocht dhíreach do tháirgeoirí breac.

(118) Den chuid is mó, chuir na páirtithe sin i gcoinne áireamh an tsochair a íocadh leis na táirgeoirí sampláilte agus Selina Balik i ríomh an fhóirdheontais chun “bric os cionn an chileagraim” a bhaint, ós rud é nár áiríodh an tairbhe sin i ríomhanna fóirdheontais na n-imscrúduithe a rinneadh roimhe seo. D’áitigh siad freisin nach cuid den táirge faoi athbhreithniú iad “bric os cionn an chileagraim”, agus nár cuireadh san áireamh iad sa cheistneoir a bhí beartaithe do tháirgeoirí onnmhairiúcháin.

(119) Mar a leagtar amach thuas i Roinn 4.1.3, dheimhnigh an Coimisiún an t-athrú ar na himthosca maidir le híocaíocht an tsochair le haghaidh baint breac, go háirithe ó rinneadh an t-imscrúdú bunaidh ach ó bhí tréimhse imscrúdúcháin an athbhreithnithe den athbhreithniú éaga roimhe sin ann. De bhrí gur deonaíodh, san am a chuaigh thart, tacaíocht dhíreach ar bhonn na gcileagram táirgthe gan aon idirdhealú maidir le méid na mbreac, bhog Rialtas na Tuirce de réir a chéile chuig córas eisíocaíochtaí ar bhonn rátaí éagsúla tacaíochta a bhraitheann ar mhéid na mbreac a bhaintear. Dá bhrí sin, léirigh cúinsí i dtréimhse imscrúdúcháin an athbhreithnithe go soiléir gur bhain feirmeoirí breac sa Tuirc tairbhe as an dá ráta fóirdheontais a íocadh faoin scéim seo agus iad ag saothrú agus ag baint an táirge faoi athbhreithniú.

(120) D’áitigh Selina Balik nár údaraíodh an Coimisiún raon táirgí an athbhreithnithe seo a leathnú tríd an gcatagóir “bric os cionn cileagraim” a chur san áireamh.

(121) Tugann an Coimisiún dá aire gur fhan an raon táirgí mar a bhí in imscrúduithe roimhe seo, is é sin táirgeadh breac, cibé acu is beo nó marbh iad agus iad i roinnt foirmeacha próiseáilte. Cé acu atá nó nach bhfuil an ráta fóirdheontais ag brath ar mhéid sonrach an bhric bhainte, ní athraíonn sé sin a chineál agus a oibriú, sa mhéid is go dtéann sé chun tairbhe do tháirgeadh breac, rud a dhíoltar ansin i bhfoirmeacha éagsúla. Dá bhrí sin, diúltaíodh don mhaíomh sin.

(122) Chomh maith leis sin, chuir na páirtithe i gcoinne thorthaí an Choimisiúin gur féidir “bric os cionn an chileagraim” a phróiseáil a thuilleadh ina bhfilléid, filléid atá san áireamh i raon feidhme an táirge faoi athbhreithniú. D’áitigh na páirtithe sin, na torthaí mar a leagtar amach iad in aithris (45) den Rialachán maidir leis an gcéad athbhreithniú eatramhach dá ndearna an Coimisiún tagairt sa nochtadh deiridh, nár nochtadh na torthaí sin do pháirtithe leasmhara le linn an chéad athbhreithnithe eatramhaigh agus dá bhrí sin nach raibh páirtithe in ann barúil a thabhairt fúthu. Dúirt siad arís nár ríomhadh, in aon chás, aon tairbhe don chatagóir “bric os cionn an chileagraim” in aon cheann de na himscrúduithe a rinneadh roimhe seo.

(123) Bhí go leor ama ag na páirtithe barúlacha a chur ar fáil maidir le haithris (45) den Rialachán maidir leis an gcéad athbhreithniú eatramhach tar éis an nochta deiridh san athbhreithniú seo. Dá bhrí sin, diúltaíodh don argóint sin.

(124) thug an Coimisiún dá aire freisin go raibh na cóimheasa Coibhéise Éisc Iomláin (“WFE”) a úsáideadh sa chás seo mar an gcéanna leis na cóimheasa a úsáideadh san imscrúdú bunaidh. Cheadaigh siad i gcónaí go ndéanfaí “bric os cionn an chileagraim” a phróiseáil chun go mbeadh an táirge faoi athbhreithniú ann, mar seo a leanas, agus é á thabhairt dá aire go gcuireann iasc amháin dhá fhilléad ar fáil: Cur i láthair mar tháirge faoi athbhreithniú Cóimheas Coibhéise Éisc Iomláin Teorainn meáchain i gcás éisc iomlána Éisc bheo suas le 1.2 kg 1,00 1,2 kg Éisc dhí-innithe agus an ceann orthu, suas le 1.2 kg 0,85 1,4 kg Éisc dhí-innithe gan an ceann orthu, suas le 1 kg 0,75 1,3 kg Filléid atá úr, fuaraithe nó reoite suas le 400 g 0,47 1,7 kg Filléid dheataithe, suas le 400 g 0,40 2 kg

(125) Thug an t-onnmhaireoir Selina Balik an fíoras sin faoi deara go soiléir, agus luaigh sé ina chuid barúlacha maidir leis an nochtadh deiridh “i bhfianaise chineál intreach an táirge [faoi athbhreithniú] is féidir bric mhóra a phróiseáil ina bhfilléid a thagann faoi raon feidhme an táirge [faoi athbhreithniú].”

(126) An maíomh nár ríomhadh aon sochar le haghaidh na catagóire “bric os cionn an chileagraim” sna himscrúduithe roimhe seo, agus nár cheart aon sochar a ríomh san athbhreithniú seo dá bhrí sin, ba cheart diúltú don mhaíomh sin mar tá athrú tagtha ar na himthosca. San athbhreithniú éaga, ní bhfuair an dá onnmhaireoir sampláilte aon tairbhe as an ráta fóirdheontais de 1.5 TL in aghaidh an chileagraim le haghaidh bric bhainte. Le linn thréimhse imscrúdúcháin an athbhreithnithe den athbhreithniú seo, fuair siad.

(127) D’áitigh dhá tháirgeoir onnmhairiúcháin shampláilte freisin nár tháirg siad ná nár dhíol siad aon fhilléid a tháinig as “bric os cionn an chileagraim” le linn tréimhse imscrúdúcháin an athbhreithnithe agus, dá bhrí sin, d’iarr siad ar an gCoimisiún athbhreithniú a dhéanamh ar a ríomh fóirdheontais dhírigh dá réir sin agus “bric os cionn an chileagram” a chur as an áireamh.

(128) Thug an Coimisiún dá aire nár cuireadh aon fhianaise ar fáil chun tacú leis an maíomh sin. Os a choinne sin, suíodh san imscrúdú go bhfuair an dá tháirgeoir onnmhairiúcháin sampláilte eisíocaíochtaí faoin dá ráta laistigh den scéim fóirdheontais dhírigh le haghaidh breac i dtréimhse imscrúdúcháin an athbhreithnithe. Dá bhrí sin, bhain siad bric de gach méid. I bhfianaise na gcóimheas Coibhéise Éisc Iomláin a leagtar amach sa tábla in aithris (119), is féidir “bric os cionn an chileagraim” a bhaintear a phróiseáil i bhfoirmeacha amhail filléid agus éisc dhí-innithe. Dá bhrí sin, diúltaíodh don argóint sin.

(129) Mhaígh dhá cheann de na táirgeoirí onnmhairiúcháin sampláilte freisin gur onnmhairíodh an chuid ba mhó de na “bric os cionn an chileagraim” chuig an Rúis agus chuig an tSeapáin agus, dá bhrí sin, níor cheart an fóirdheontas a fuarthas i leith “bric os cionn an chileagraim” a fhrithchúiteamh i leith díolacháin onnmhairiúcháin an táirge faoi athbhreithniú chuig an Aontas.

(130) Dhiúltaigh an Coimisiún don mhaíomh sin. Mar a míníodh roimhe seo, mheas an Coimisiún, na heisíocaíochtaí a fuarthas faoin dá ráta fóirdheontais le haghaidh baint breac, go bhfuil tairbhe ag baint leo i gcás na mbreac uile a dhíoltar ansin. Dá bhrí sin, is ionann an méid fóirdheontais in aghaidh an chileagraim breac d’aon mhéid a onnmhairíodh chuig an Rúis agus chuig an tSeapáin agus an méid fóirdheontais in aghaidh an chileagraim breac d’aon mhéid a onnmhairíodh chuig an Aontas Eorpach.

(131) Ar deireadh, chuir na táirgeoirí onnmhairiúcháin sampláilte i gcoinne thorthaí an Choimisiúin a leagtar amach in aithris (96), go bhfuil aon tairbhe a fhaightear le haghaidh “bric os cionn an chileagraim” a shaothrú nasctha go huathoibríoch le saothrú breac níos lú chomh maith, agus an méid seo a leanas á áitiú acu: — go bhfuil na próisis táirgthe le haghaidh “bric os cionn an chileagraim” i bhfad níos faide ná na próisis táirgthe i gcás bric níos lú agus go dtabhaíonn siad costais níos airde ina leith; — go bhfuil “bric os cionn an chileagraim” agus bric níos lú san iomaíocht le chéile; — ní féidir le feirmeoirí “bric os cionn an chileagraim” agus bric níos lú a tháirgeadh an tráth céanna; agus — táirgtear “bric os cionn an chileagraim” sa Mhuir Dhubh seachas i linnte intíre.

(132) Tugann an Coimisiún dá aire go bhfuil an próiseas táirgthe níos faide le haghaidh “bric os cionn an chileagraim”, agus is é sin an fáth gurb é 1,5 TL in aghaidh an chileagraim an fóirdheontas tráth na bainte seachas an gnáthfhóirdheontas de 0,75 TL in aghaidh an chileagraim. Baineann feirmeoirí breac tairbhe as na heisíocaíochtaí iomlána a dhéantar faoin dá ráta fóirdheontais, áfach.

(133) An dearbhú go bhfuil “bric os cionn an chileagraim” agus bric níos lú san iomaíocht le chéile, is cosúil nach mbaineann sé le hábhar maidir le leithdháileadh sochair ón scéim fóirdheontais dhírigh ar an táirge faoi athbhreithniú. Ní dhéanfadh an iomaíocht ach treoir a thabhairt don bhfeirmeoir an rogha a dhéanamh a linnte a úsáid chun méid áirithe bric a bhaint.

(134) Táirgeann feirmeoirí bric de cibé méid faoin gceadúnas feirmeoireachta céanna, agus faigheann siad eisíocaíocht amháin faoin dá ráta fóirdheontais.

(135) Bunaithe ar bharúlacha a fuarthas ón gcuideachta Selina Balik tar éis an nochta deiridh agus an nochta deiridh bhreise, cheartaigh an Coimisiún earráidí cléireachais i bhfigiúirí táirgeachta iomlána na cuideachta i gcomhréir le torthaí na gcros-seiceálacha cianda.

(136) Mar sin féin, rinne Selina Balik agóid gur úsáid an Coimisiún, le haghaidh ceann den dá chuideachta feirmeoireachta sa ghrúpa seo, méid sochair fóirdheontais dhírigh atá éagsúil leis an méid a dearbhaíodh ina fhreagra ar an gceistneoir. Ina theannta sin, d’iarr Selina Balik ar an gCoimisiún na muirir bhainc a íocadh as na hidirbhearta a bhaint de mhéid an tsochair fóirdheontais dhírigh.

(137) Diúltaíodh don dá mhaíomh. Ar an gcéad dul síos, i gcás na dtáirgeoirí uile atá faoi réir an imscrúdaithe seo (lena n-áirítear Selina Balik), d’úsáid an Coimisiún na sonraí fíoraithe maidir leis na méideanna fóirdheontais a eisíocadh a sholáthair Rialtas na Tuirce. Níor sholáthair Selina Balik aon fhaisnéis nó fianaise a thabharfadh údar leis an difríocht idir an méid a dearbhaíodh sa fhreagra ar an gceistneoir agus an méid a sholáthair Rialtas na Tuirce, nó a thabharfadh míniú air sin, agus dá bhrí sin bhí an Coimisiún ag brath ar na sonraí a sholáthair Rialtas na Tuirce. Rinne an Coimisiún na sonraí ó Rialtas na Tuirce a fhíorú agus rinneadh iad a mheaitseáil i ngach cás eile leis na sonraí a thuairiscigh na cuideachtaí sampláilte. Dá bhrí sin, úsáideadh go comhsheasmhach iad mar bhonn chun sochar an fhóirdheontais dhírigh a ríomh. Ar an dara dul síos, níor léirigh Selina Balik gur íocadh na muirir bhainc a tabhaíodh go díreach le Rialtas na Tuirce le linn thréimhse imscrúdúcháin an athbhreithnithe. Dá bhrí sin, measann an Coimisiún gur íocadh na muirir sin le tríú páirtithe (e.g. na bainc) agus nár chumhdaigh siad aon choigeartú ab incheadaithe faoi Airteagal 7(1) den bhun-Rialachán.

(138) Tar éis an nochta deiridh bhreise, d’athdhearbhaigh Rialtas na Tuirce nach táirge faoi athbhreithniú iad “bric os cionn an chileagraim”; go bhfuil a phróiseas táirgthe éagsúil leis an gceann le haghaidh bric níos lú; agus nach ionann na cóid CC agus AC dóibh agus do na bric níos lú. Diúltaíodh do na maímh sin arís ar na cúiseanna a leagtar amach in aithris (113) ar aghaidh.

(139) Go sonrach, measann an Coimisiún, eisíocaíochtaí a dhéantar le haghaidh “bric os cionn an chileagraim” a bhaint, go gcumhdaítear na heisíocaíochtaí sin leis an sainmhíniú ar an táirge faoi athbhreithniú. Bric, cibé acu is beo nó marbh iad, agus iad próiseáilte i roinnt foirmeacha, lena n-áirítear filléid, is é sin an táirge faoi athbhreithniú. Mura gcuirfí san áireamh na sochair a dheonaítear trí thacaíocht dhíreach don chatagóir “bric os cionn an chileagraim”, ní chumhdófaí leis na dleachtanna frithchúitimh a eascraíonn as sin an táirge iomlán faoi athbhreithniú (onnmhairiú breac próiseáilte chuig an Aontas).

4.3. Tacaíocht dhíreach do tháirgeoirí breac – barúlacha maidir le fóirdheonú breac ceannaithe

4.3.1. Barúlacha tar éis an nochta deiridh

(140) Tar éis an nochta deiridh, chuir Rialtas na Tuirce, na táirgeoirí onnmhairiúcháin sampláilte, agus an chuideachta Selina Balik i gcoinne ríomh an tsochair indírigh a fuair na táirgeoirí onnmhairiúcháin sampláilte agus Selina Balik chun bric a cheannach ó fheirmeoirí breac eile sa Tuirc.

(141) Mhaígh na páirtithe leasmhara sin freisin go raibh an mhodheolaíocht chun an fóirdheontas a fuarthas le haghaidh bric cheannaithe a ríomh éagsúil leis an modheolaíocht a úsáideadh in imscrúduithe roimhe seo, cé nach raibh aon imthosca athraithe ann a thug údar maith leis an athrú sin ar an modheolaíocht. D’áitigh siad gur cheart fóirdheontais a fuarthas le haghaidh “bric os cionn an chileagraim” a eisiamh ó ríomh mhéid an fhóirdheontais a fhaightear i dtréimhse imscrúdúcháin an athbhreithnithe seo.

(142) Thug Selina Balik, go háirithe, dá aire go raibh feirmeoirí breac ann i gcónaí a raibh a dtáirgeacht faoin uasteorainn táirgeachta, ach nár úsáideadh é sin chun an sochar le haghaidh bric cheannaithe a ríomh in imscrúduithe roimhe seo.

(143) In imscrúduithe roimhe seo, mheas an Coimisiún go bhfuair na feirmeoirí uile sa Tuirc an méid céanna fóirdheontais in aghaidh an chileagraim breac a cheannaigh na táirgeoirí onnmhairiúcháin sampláilte ansin. Mínítear i Roinn 4.1.5 thuas an fáth a bhfuil athrú tagtha ar mhodheolaíocht an Choimisiúin mar thoradh ar imthosca athraithe.

(144) Thug na páirtithe leasmhara go háirithe dá n-aire go raibh an Coimisiún in ann úsáid a bhaint as sonraí sonracha feirmeoirí a fuarthas ó Rialtas na Tuirce, ach gur ríomh an Coimisiún meán don trí tháirgeoir shampláilte, agus gur úsáid sé an figiúr aonair sin i Lira na Tuirce in aghaidh an chileagraim chun an sochar le haghaidh na mbreac a cheannaigh na trí tháirgeoir shampláilte agus Selina Balik a ríomh.

(145) Iarradh ar an gCoimisiún figiúr aonair a ríomh do na ceithre ghrúpa cuideachtaí bunaithe ar an tacar sonraí céanna, seachas an meánráta a chur i bhfeidhm i gcás gach grúpa cuideachtaí. Ós rud é go raibh na sonraí riachtanacha ar fáil don Choimisiún, ghlac an Coimisiún leis an maíomh sin.

(146) Thug páirtithe leasmhara, lena n-áirítear Selina Balik, dá n-aire freisin, deighilt trí bhealach na gceannachán idir na ceithre ghrúpa cuideachtaí a rinne an Coimisiún (“nár aimsíodh nó nach bhfuair fóirdheontas”, “faoin uasteorainn” nó “os cionn na huasteorann”) agus na ríomhanna a eascraíonn as an deighilt sin, go ndearnadh leis an deighilt sin roinnt méideanna fóirdheontais a deonaíodh d’fheirmeoirí breac sa Tuirc ar fad a chomhaireamh faoi dhó.

(147) Ghlac an Coimisiún leis an maíomh sin, agus leasaigh sé a mhodheolaíocht tar éis an nochta deiridh dá réir.

4.3.2. Bric cheannaithe – an mhodheolaíocht a nochtar sa nochtadh deiridh breise

(148) Bhunaigh an Coimisiún a anailís ar liosta na bhfeirmeoirí breac a sholáthair Rialtas na Tuirce. Ón liosta sin, d’aithin an Coimisiún cé acu a bhí nó nach raibh táirgeacht fóirdheonaithe ag feirmeoir os cionn nó faoi bhun na huasteorann táirgeachta de 350 tona. Léirítear sa liosta seo an táirgeacht iomlán breac fóirdheonaithe agus an fóirdheontas a fuarthas in 2020 in aghaidh an cheadúnais agus in aghaidh an tsealbhóra ceadúnais ar bhonn eintiteas dlíthiúil.

(149) De réir Rialtas na Tuirce ba iad an táirgeacht iomlán agus an sochar iomlán i gcás iomlán na Tuirce 144 283 000 cileagram agus 76 316 948 Lira na Tuirce.

(150) Ar an gcéad dul síos, shainaithin an Coimisiún na feirmeoirí “faoi bhun na huasteorann”, mar atá na feirmeoirí sin a fuair fóirdheontas i leith cainníocht a táirgeadh faoi bhun 350 tona gan beann ar líon na gceadúnas feirmeoireachta le linn thréimhse imscrúdúcháin an athbhreithnithe. Ríomh sé ansin an ráta 0.966 Lira na Tuirce in aghaidh an chileagraim d’fheirmeoirí atá aitheanta mar fheirmeoirí atá faoi bhun na huasteorann trína dtáirgeacht a mheas mar tháirgeacht atá fóirdheonaithe go hiomlán agus tríd an méid iomlán fóirdheontais a fuarthas (37 441 048 Lira na Tuirce) a roinnt ar chainníocht iomlán na táirgeachta breac fóirdheonaithe (38 753 671 cileagram).

(151) Ar an dara dul síos, an táirgeacht fóirdheonaithe agus méid an tsochair faoi bhun na huasteorann, baineadh iad ó mhéid iomlán na táirgeachta agus an tsochair ar leibhéal na tíre, a raibh 105 529 329 cileagram agus fóirdheontas de 38 875 901 TL mar thoradh air. Dá thoradh sin, bhí meán-fhóirdheontas 0.368 TL in aghaidh an chileagraim a táirgeadh le haghaidh gach feirmeora eile, mar atá na feirmeoirí sin ar aithníodh roimhe sin go raibh siad ag táirgeadh os cionn na huasteorann nó nach bhfuair siad aon fhóirdheontas.

(152) Cuireadh an dá ráta fóirdheontais seo, is é sin 0.966 TL in aghaidh an chileagraim agus 0.368 TL in aghaidh an chileagraim, i bhfeidhm ansin ar sholáthróirí aonair na ngrúpaí cuideachtaí onnmhairiúcháin sampláilte agus Selina Balik, trí úsáid a bhaint as an aicmiú thuas, agus ríomhadh meánráta fóirdheontais do gach grúpa cuideachtaí.

(153) Tar éis an nochta deiridh bhreise, mhaígh Rialtas na Tuirce go raibh deighilt an fhóirdheontais a íocadh le feirmeoirí “faoi bhun na huasteorann” agus na bhfeirmeoirí eile a bhí fágtha mícheart, agus chuir sé deighilt fóirdheontais eile ar fáil, gan aon fhianaise a chur ar fáil maidir leis an áit arb as an deighilt sin nó cén bonn ar ar ríomhadh í. Dá bhrí sin, diúltaíodh don mhaíomh.

(154) Mhaígh páirtithe leasmhara nach raibh an nochtadh maidir leis an bhfóirdheontas indíreach leordhóthanach agus gur cheart na fóirdheontais a fuarthas in aghaidh an tsoláthróra a nochtadh dóibh. Diúltaíodh don mhaíomh sin mar gheall ar nádúr rúnda na faisnéise a sholáthair Rialtas na Tuirce. Mheas an Coimisiún gur faisnéis leordhóthanach í an tuairisc ar an modheolaíocht athbhreithnithe thuas chun cearta na bpáirtithe a áirithiú, mar aon le faisnéis bhreise a soláthraíodh do na táirgeoirí onnmhairiúcháin comhoibríocha.

(155) Dhearbhaigh dhá tháirgeoir onnmhairiúcháin go raibh ríomh an fhóirdheontais in aghaidh an chileagraim breac a ceannaíodh mícheart ina gcás, toisc gur cheannaigh siad go príomha nó go hiomlán bric faoi bhun 1,2 kg le linn thréimhse imscrúdúcháin an athbhreithnithe. Mhol siad gur cheart don Choimisiún a mheas nár tugadh fóirdheontas dá soláthraithe ach amháin faoin ráta 0.75 TL in aghaidh an chileagraim agus an sochar le haghaidh a mbreac ceannaithe a athríomh dá réir sin.

(156) Diúltaíodh don dearbhú sin, mar gur léirigh an fhianaise go soiléir go bhfuil fóirdheontas á thabhairt i leith táirgeadh breac sa Tuirc bunaithe ar na méideanna iomlána a eisíocadh faoin dá ráta fóirdheontais leis na feirmeoirí. Gan beann ar mhéid an bhric a cheannaigh na táirgeoirí onnmhairiúcháin, tá an ráta fóirdheontais in aghaidh an chileagraim a bhaineann leis an mbreac ceannaithe bunaithe ar staid an fheirmeora is soláthróir agus níl sé bunaithe ar mhéid an bhric a cheannaíonn an táirgeoir onnmhairiúcháin ón bhfeirmeoir sin. Tá roinnt táirgeoirí onnmhairiúcháin ann nach dtáirgeann bric os cionn an chileagraim, ach ní fhágann sé sin nach dtugtar fóirdheontas faoin dá mhéid bric dá soláthróirí (feirmeoirí). Mar a mhínítear a thuilleadh in aithris (160), ní bhfuarthas aon bharúil ná fianaise bhreise ó Rialtas na Tuirce i dtaca leis sin.

(157) Tar éis an nochta, chuir roinnt táirgeoirí onnmhairiúcháin i gcoinne an mhodha a d’úsáid an Coimisiún, agus luaigh siad samplaí dá soláthróirí agus iarracht á dhéanamh acu a léiriú nár catagóiríodh i gceart an feirmeoir breac lena mbaineann leis an modh a úsáideadh.

(158) Dhiúltaigh an Coimisiún do na maímh sin, ós rud é nár measadh go raibh na samplaí ionadaíoch go leor agus nár léirigh siad, dá bhrí sin, go raibh modheolaíocht an Choimisiúin míchuí.

(159) Dá bhrí sin, mheas an Coimisiún gurb é a mhodheolaíocht féin, ar modheolaíocht í a bhraitheann ar chomparáid mhatamaiticiúil idir na sonraí a chuir Rialtas na Tuirce ar fáil, an bealach is iomchuí agus is réasúnta chun feirmeoirí breac a roinnt sa dá chatagóir is gá chun an fóirdheontas le haghaidh bric cheannaithe a shainaithint i gceart.

(160) Nochtadh an mhodheolaíocht do Rialtas na Tuirce, chomh maith leis na ríomhanna uile ar leibhéal an fheirmeora, agus níor chuir Rialtas na Tuirce aon fhianaise ar fáil a thabharfadh údar le hoiriúnú na modheolaíochta a chuir an Coimisiún i bhfeidhm.

(161) Thug an Coimisiún dá aire freisin, fiú dá nglacfadh sé leis na samplaí sin, nárbh fhéidir leis glacadh le ráitis ó tháirgeoirí onnmhairiúcháin, agus ráitis amháin maidir le riocht a soláthraithe gan aon fhíorú nó ráitis tacaíochta ón soláthraí lena mbaineann.

(162) Mhaígh Fishark freisin go raibh an chainníocht cheannaithe iomlán a úsáideadh chun an fóirdheontas indíreach a ríomh mícheart, toisc nár chuir an Coimisiún san áireamh na cainníochtaí ceannaithe iomlána a tugadh ar ais do chustaiméirí neamhghaolmhara.

(163) Dhiúltaigh an Coimisiún don mhaíomh sin toisc gur shoiléirigh an chuideachta le linn na gcros-seiceálacha cianda gur thagair na hidirbhearta a taifeadadh faoi “Díolacháin a cuireadh ar ais” do cheartúcháin chuntasaíochta ar luachanna ceannaigh arna ríomh go mícheart agus, dá bhrí sin, nár thagair siad don táirge faoi athbhreithniú féin a bheith curtha ar ais. Níor thug Fishark barúil maidir leis an toradh sin tar éis an tuarascáil maidir le cros-seiceáil chianda a fháil, agus níor chuir sé aon fhianaise bhreise isteach roimh an nochtadh deiridh, agus dá bhrí sin diúltaíodh don mhaíomh sin.

(164) Mhaígh Gumusdoga agus Fishark tar éis an nochta deiridh bhreise gur cheart don Choimisiún an chatagóir feirmeoirí “nár aimsíodh nó nach bhfuair fóirdheontas” a thabhairt isteach arís agus gan aon sochar a leithdháileadh ar cheannacháin ó na feirmeoirí sin.

(165) Dhiúltaigh an Coimisiún don mhaíomh sin ar an bhforas gur cinneadh leis na himscrúduithe uile a rinneadh roimhe seo go dtugtar fóirdheontas éigin i leith na mbreac ceannaithe uile, agus go léirítear leis an modheolaíocht is déanaí an ráiteas ginearálta sin.

(166) Mhaígh Selina Balik go bhfuil an mhodheolaíocht chun an fóirdheontas indíreach a ríomh mícheart toisc nach gcuireann sí san áireamh an acmhainn ainmchláir a léirítear i ngach ceadúnas feirmeoireachta. Go háirithe, thug an Coimisiún neamhaird ar an bhfíoras go bhfuil na méideanna táirgeachta is féidir a fhóirdheonú teoranta, ní hamháin leis an uasteorainn de WFE 350 000 cileagram, ach freisin leis an acmhainn ainmchláir a léirítear i gceadúnas feirmeoireachta ábhartha gach feirmeora.

(167) D’úsáid an Coimisiún an modh táirgthe fóirdheonaithe, mar gheall ar an neamhréireacht idir an acmhainn ainmchláir ar fud na tíre a tuairiscíodh, arbh é 244 000 tona, agus an táirgeacht iarbhír, arbh é 144 000 tona. Measadh, dá bhrí sin, gur cuireadh modh níos réasúnta ar fáil leis an táirgeadh fóirdheonaithe chun na rátaí fóirdheontais indíreacha atá le leithdháileadh ar na táirgeoirí onnmhairiúcháin a ríomh. Cuireadh na torthaí mionsonraithe, lena n-áirítear aicmiú na gcuideachtaí, faoi bhráid Rialtas na Tuirce agus ní bhfuarthas aon bharúil maidir le cruinneas, ná aon mhodh malartach, sna barúlacha ó Rialtas na Tuirce maidir leis na nochtuithe. Dá bhrí sin, dhiúltaigh an Coimisiún d’aon mhodh malartach a mhol na táirgeoirí onnmhairiúcháin.

(168) Ar an mbonn sin, mar a leanas a bhí na ríomhanna: Tábla 3 Sochar in aghaidh na cuideachta i leith bric cheannaithe in 2020 Grúpa cuideachtaí Meánráta fóirdheontais TL in aghaidh an chileagraim Fishark 0,614 Gumusdoga 0,791 Ozpekler 0,728 Selina Balik 0,899 Tábla 4 Tacaíocht do tháirgeadh breac Grúpa cuideachtaí Méid an fhóirdheontais Fishark 3,47 % Gumusdoga 2,10 % Ozpekler 2,75 % Selina Balik 2,54 %

4.4. Ioncam tarscaoilte - tacaíocht d’infheistíochtaí a dhéantar in earnáil an dobharshaothraithe

4.4.1. Tuairisc agus bunús dlí

(169) Tá Foraithne Uimh. 2012/3305 (18) agus Communiqué cur chun feidhme Uimh. 2012/1 (19) ina mbonn le tacaíocht Stáit a thabhairt d’infheistíochtaí in earnáil an dobharshaothraithe (20) agus is iad is bunús le Clár Dreasachtaí Infheistíochta na Tuirce. Tá dhá scéim dreasachta ag baint leis: — Dreasachtaí infheistíochta réigiúnacha, lena n-áirítear tacaíocht le haghaidh díolúine ó CBL, díolúine ó dhleacht chustaim, laghdú cánach, tacaíocht phréimhe ó thaobh slándáil shóisialta de (scair an fhostóra), tacaíocht úis, leithdháileadh talún, cáin ioncaim iarchoimeádta agus tacaíocht phréimhe ó thaobh slándáil shóisialta de (scair an fhostaithe); agus — Dreasachtaí infheistíochta ginearálta, lena n-áirítear tacaíocht le haghaidh díolúine ó CBL, díolúine ó dhleacht chustaim agus cáin ioncaim iarchoimeádta.

(170) Cuideachtaí nach féidir leo na critéir a chomhlíonadh agus an t-íosmhéid infheistíochta a dhéanamh faoin scéim dreasachtaí infheistíochta réigiúnach, féadfaidh siad tairbhe a bhaint as an scéim dreasachtaí infheistíochta ghinearálta, ar scéim í atá ar fáil do na sé réigiún uile a shainmhínítear i bhForaithne Uimh. 2012/3305. Bunaithe ar leibhéal na forbartha eacnamaíche atá iontu, d’fhéadfadh an chabhair a bheith difriúil ó réigiún go réigiún.

(171) Tá an Fhoraithne agus an Communiqué bailí go fóill agus níor athraíodh na sé réigiún ó rinneadh an t-imscrúdú bunaidh.

4.4.2. Conclúid

(172) Le linn thréimhse imscrúdúcháin an athbhreithnithe, bhain Gumusdoga tairbhe as laghduithe cánach ioncaim.

(173) Bhain na trí chuideachta shampláilte uile tairbhe as díolúintí ó CBL agus ó dhleacht chustaim faoi na dreasachtaí infheistíochta réigiúnacha.

(174) Mar a deimhníodh san imscrúdú bunaidh (21) agus san athbhreithniú éaga (22), meastar gur fóirdheontas an tacaíocht d’infheistíochtaí de réir bhrí Airteagal 3(1)(a)(ii) agus Airteagal 3(2) den bhun-Rialachán, i gcás inar dreasacht chánach í an tacaíocht, is é sin i gcás ina bhfuil ioncam rialtais dlite murach í ach ligtear thar ceal é nó ní bhailítear é.

(175) Is sonrach agus is in-fhrithchúitithe an fóirdheontas ós rud é go bhfuil sochar an fhóirdheontais teoranta go sonrach do chuideachtaí atá lonnaithe i gceann amháin de na réigiúin a liostaítear. Tá an rochtain ar an bhfóirdheontas teoranta a thuilleadh d’fhiontair áirithe a fheidhmíonn in earnálacha áirithe. Ina theannta sin, ní chomhlíonann an fóirdheontas ceanglais neamh-shainiúlachta Airteagal 4(2)(b) den bhun-Rialachán, i bhfianaise líon agus cháilíocht na srianta is infheidhme maidir le hearnálacha áirithe, go háirithe na srianta sin lena ndéantar rochtain ar an bhfóirdheontas a theorannú do chineálacha áirithe fiontar nó lena bhfágtar earnálacha áirithe amach go hiomlán.

(176) Ainmnítear an dobharshaothrú go sainráite in Iarscríbhinn 2A a ghabhann le Foraithne 2012/3305 mar cheann de na gníomhaíochtaí a d’fhéadfadh tairbhe a bhaint as na cineálacha sin díolúintí. In Iarscríbhinn 4 a ghabhann leis an bhForaithne, liostaítear na hearnálacha nach bhféadfaidh tairbhe as aon dreasacht faoin scéim sin.

4.4.3. Méid an fhóirdheontais a ríomh

(177) Chun méid an fhóirdheontais in-fhrithchúitithe le haghaidh díolúintí cánach a shuí, rinneadh an sochar a bronnadh ar na faighteoirí le linn thréimhse imscrúdúcháin an athbhreithnithe a ríomh mar an difríocht idir an cháin iomlán iníoctha de réir an ghnáthráta cánach agus an cháin iomlán iníoctha faoin ráta cánach laghdaithe.

(178) I gcás na ndíolúintí CBL agus na ndíolúintí ó dhleachtanna custaim, shainaithin an Coimisiún na sócmhainní sin a ceannaíodh le linn thréimhse imscrúdúcháin an athbhreithnithe agus an méid CBL nó dleachta atá díolmhaithe. Ríomhadh sochar sreafa airgid dhá mhí trí úsáid a bhaint as an ráta úis gearrthéarmach le haghaidh thréimhse imscrúdúcháin an athbhreithnithe.

(179) Tar éis an nochta, d’iarr Gumusdoga agus Rialtas na Tuirce araon ar an gCoimisiún gan díolúintí CBL a fhrithchúiteamh.

(180) Mhaígh Rialtas na Tuirce nár chinn údaráis imscrúdúcháin na Stát Aontaithe go raibh díolúintí CBL sa scéim um dheimhniú dreasachta infheistíochta sa Tuirc in-fhrithchúitithe agus rinne siad tagairt do chinneadh ó na Stáit Aontaithe, ‘Countervailing Duty Investigation of Common Alloy Aluminium Sheet from the Republic of Turkey’ (23) [Imscrúdú maidir le Dleacht Frithchúitimh ar Leathán Cóimhiotal Alúmanaim Coiteann ó Phoblacht na Tuirce].

(181) Tugann an Coimisiún dá aire, ar leathanach 17 den doiciméad sin, go dtugann Roinn Tráchtála na Stát Aontaithe dá aire gurb é a gcinneadh nach bhfuil aon tairbhe ag baint leis an scéim seo, ach go raibh siad i mbun fíricí breise a bhailiú maidir le feidhmiú chóras CBL Rialtas na Tuirce.

(182) Tugann an Coimisiún dá aire freisin go n-aontaíonn Roinn Tráchtála na Stát Aontaithe leis an gCoimisiún gur sochar faoin scéim seo iad na dleachtanna custaim díolmhaithe.

(183) D’áitigh Rialtas na Tuirce, cé go n-íocann na táirgeoirí CBL ionchuir ar a gceannacháin ó sholáthróirí, go mbailíonn siad CBL aschuir ar a dhíolacháin lena chustaiméirí; dá bhrí sin, is iad na custaiméirí a íocann an t-ualach cánach deiridh agus, dá bhrí sin, níl na díolúintí CBL in-fhrithchúitithe.

(184) Ar an gcaoi chéanna, mhaígh an chuideachta Gumusdoga go raibh sé in ann a CBL iníoctha a fhritháireamh in aghaidh a CBL infhála agus, dá bhrí sin, ba é an t-aon tairbhe a bhain sé as páirt a ghlacadh sa scéim ná íocaíochtaí CBL tosaigh a sheachaint agus, ar an mbealach sin, an t-ualach riaracháin maidir le fritháireamh CBL iníoctha in aghaidh CBL infhála a sheachaint. Dá bhrí sin, d’iarr sé gan aon sochar a ríomh i gcomhréir le himscrúduithe a rinneadh roimhe seo.

(185) Murab ionann agus barúlacha Gumusdoga, mheas an Coimisiún gur cheart na díolúintí CBL agus dleachtanna custaim sin a fhrithchúiteamh.

(186) Ar na cúiseanna a leagtar amach in aithrisí (148) go (150), shuigh an Coimisiún, i gcomhréir leis na himscrúduithe a rinneadh roimhe seo, gur fóirdheontas in-fhrithchúitithe í an scéim díolúine ó CBL sa Tuirc de réir bhrí Airteagal 3(1)(a)(ii) agus Airteagal 3(2) den bhun-Rialachán. Ó thaobh na cuntasaíochta de, déantar na méideanna iníoctha CBL a fhritháireamh in aghaidh na méideanna infhála CBL, ach ní hé go mbíonn an sreabhadh airgid thíos leis sin, áfach, ós rud é nach gá do na táirgeoirí onnmhairiúcháin airgead a eisíoc roimh ré agus ansin fanacht le haisíocíocht a fháil ó na húdaráis chánach bunaithe ar phróiseáil a ndearbhuithe CBL míosúla, de réir mar is gá do chuideachtaí eile nach dtairbhíonn den scéim.

(187) Tar éis an nochta deiridh bhreise, d’athdhearbhaigh Rialtas na Tuirce nach fóirdheontas in-fhrithchúitithe í an scéim díolúine CBL sa Tuirc. Ar na cúiseanna a leagtar amach sna haithrisí thuas, diúltaíodh don argóint sin.

(188) Maidir leis na díolúintí CBL a chuaigh chun tairbhe don chuideachta Gumusdoga, ríomh an Coimisiún gnóthachan ama dhá mhí. Tar éis an nochta deiridh, d’iarr an chuideachta soiléiriú ar an gcaoi ar chinn an Coimisiún an tréimhse dhá mhí, agus mhaígh sé nach raibh ach tréimhse míosa ann chun an íocaíocht CBL a fhritháireamh. Mar a luadh in aithris (42) den Rialachán sealadach, “na sochair a fuarthas le linn na tréimhse imscrúdúcháin, is éard a bhí iontu gnóthachan ama dhá mhí, agus é sin amháin, go dtí gur aisíoc na húdaráis chánach a CBL”. Ní dhearnadh aon bharúil maidir leis an ráiteas sin san imscrúdú bunaidh agus níl aon fhianaise ar taifead ag an gCoimisiún go bhfuil athrú tagtha ar an gcóras CBL sa Tuirc ón am sin.

(189) Tar éis an nochta deiridh, chuir Gumusdoga in iúl gur cheart don Choimisiún na laghduithe cánach a leithdháileadh ar na táirgí éagsúla dá dtagraítear sna deimhnithe tacaíochta infheistíochta ar a raibh na laghduithe cánach bunaithe.

(190) Diúltaíodh don argóint sin toisc gur ioncam don chuideachta iad na laghduithe ar cháin ioncaim agus dá bhrí sin leithdháiltear iad thar láimhdeachas iomlán an ghrúpa.

(191) Maidir leis an bhfóirdheontas in-fhrithchúitithe le haghaidh díolúintí ó CBL agus ó dhleachtanna custaim, ríomhadh an sochar mar shochar sreafa airgid le haghaidh ceannachán le linn thréimhse imscrúdúcháin an athbhreithnithe. Tábla 5 Ioncam atá ligthe thar ceal Cuideachta Méid an fhóirdheontais Fishark 0,00 % Gumusdoga 1,77 % Ozpekler 0,00 % Selina Balik 0,00 %

4.5. Aistriú díreach cistí – árachas tacaithe d’earnáil an dobharshaothraithe

4.5.1. Tuairisc agus bunús dlí

(192) De réir Dhlí Árachais Talmhaíochta Uimh. 5363 (24) agus Fhoraithne Uimh. 2018/380 (25) maidir le rioscaí, barra agus réigiúin atá le cumhdach ag an nGrúpa Árachóirí Talmhaíochta agus na hArdrátaí Tacaíochta le haghaidh thréimhse imscrúdúcháin an athbhreithnithe, d’fhéadfadh sé go mbainfeadh táirgeoirí táirgí dobharshaothraithe tairbhe as préimh árachais laghdaithe lena gcumhdófaí caillteanais sa stoc éisc agus san fhómhar breac de dheasca galair iomadúla a d’fhéadfadh cur isteach orthu, tubaistí nádúrtha, timpistí, etc. Faightear 50 % den phréimh árachais ó thacaíocht Rialtas na Tuirce.

4.5.2. Conclúid

(193) Mar a deimhníodh san imscrúdú bunaidh (26) agus san athbhreithniú éaga (27), maidir leis an sochar a bhronntar leis an scéim seo, is laghdú é ar na costais airgeadais a thabhaítear i gcumhdach árachais saoil de bheostoc dobharshaothraithe.

(194) Is fóirdheontas í an scéim seo de réir bhrí Airteagal 3(1)(a)(i) den bhun-Rialachán i bhfoirm deontas díreach ó Rialtas na Tuirce do tháirgeoirí breac agus ranníocaíocht airgeadais de bhrí go dtairbhíonn faighteoirí an fhóirdheontais de phréimh árachais fhabhrach, ar préimh árachais í atá i bhfad faoi bhun leibhéal na bpréimheanna árachais atá ar fáil ar an margadh le haghaidh rioscaí inchomparáide a chumhdach.

(195) Bronntar sochar leis an scéim de réir bhrí Airteagal 3(2) den bhun-Rialachán. Is ionann an sochar agus an difríocht idir na préimheanna a thairgtear i gcomhthéacs polasaí árachais tráchtála agus an phréimh fhóirdheonaithe.

(196) Is sonrach í an tacaíocht mar déanann an t-údarás deonúcháin agus an reachtaíocht ar dá bun a fheidhmíonn an t-údarás deonúcháin, déanann siad teorannú sainráite ar rochtain ar an bpréimh laghdaithe sin d’fhiontair a fheidhmíonn san earnáil talmhaíochta agus díríonn siad go sainráite ar na rioscaí a thabhaíonn táirgeoirí dobharshaothraithe go fiú.

4.6. Aistriú díreach cistí – scéimeanna eile

4.6.1. Tuairisc agus bunús dlí

(197) Le linn thréimhse imscrúdúcháin an athbhreithnithe, fuair an táirgeoir onnmhairiúcháin sampláilte Gumusdoga aistrithe díreacha cistí ó Rialtas na Tuirce, aistrithe a breacadh ina gcuntais mar ioncam.

(198) D’iarr an Coimisiún faisnéis maidir leis na hiontrálacha uile le haghaidh 2020 sa chuntas ioncaim sin agus chuir an chuideachta sonraí ar fáil maidir le gach iontráil. Tugadh faoi deara go raibh trí iontráil ina n-aistrithe díreacha cistí atá teoranta d’onnmhaireoirí, mar seo a leanas:

(199) Ar an gcéad dul síos, fuair an chuideachta cistí isteach sa chuntas “Aegean Exporters” Association Support” [Tacaíocht na hEagraíochta Onnmhaireoirí Aeigéacha], agus luaigh an chuideachta go raibh baint aige leis an tacaíocht maidir le haeriompar. Tá sé sin á rialú ag “Foraithne ón Uachtarán maidir le Tacaíocht do Chostais Iompair Aerlasta dar dáta an 16 Bealtaine 2020, Uimhir 2552” le haghaidh mhí na Bealtaine go dtí mí Iúil 2020 (28).

(200) Ar an dara dul síos, faigheann an chuideachta airgead isteach i gcuntas dar teideal “Ministry of Economy Export Incentives” [Dreasachtaí Onnmhairiúcháin ón Aireacht Geilleagair] (“tacaíocht um dreasachtaí onnmhairiúcháin”). Luaigh an chuideachta gurb “é is aidhm d’Fhoraithne uimhir 2014/8 (29) é a chur ar a gcumas do chuideachtaí a dhéanann gníomhaíochtaí tionsclaíocha agus/nó tráchtála sa Tuirc deimhniú rochtana ar an margadh a fháil agus a áirithiú go nglacann siad páirt sa slabhra soláthair domhanda”.

(201) Ar an tríú dul síos, fuair an chuideachta cistí i gcuntas dar teideal “Exhibition Support Income” [Ioncam maidir le Tacaíocht do Thaispeántais]. Luaigh an chuideachta go bhfuil an cúnamh seo á rialú ag “Foraithne maidir le Tacaíocht do Rannpháirtíocht in Aontaí Thar Lear”, foraithne uimhir 2017/4 a foilsíodh san Iris Oifigiúil dar dáta an 7 Aibreán 2017 uimhir 30031. De réir na Foraithne sin, is féidir le honnmhaireoirí aisíocaíocht a éileamh ón Ard-Stiúrthóireacht um Onnmhairí faoin Aireacht Trádála as páirt a ghlacadh in aontaí trádála a reáchtáiltear thar lear agus atá incháilithe do thacaíocht, de réir na hAireachta Trádála.

4.7. Conclúid

(202) Maidir leis an gcéad deontas, measann an Coimisiún go bhfuil an méid sin ag brath ar onnmhairiú, mar aisíoctar leis costais iompair onnmhairiúcháin. Thairis sin, ní mór don onnmhaireoir gealltanas onnmhairiúcháin a shíniú agus an deontas a aisíoc má thagann na hearraí onnmhairithe ar ais go dtí an Tuirc. Ina theannta sin, baineann an scéim go sonrach leis na honnmhaireoirí in earnálacha áirithe, a bhfuil dobharshaothrú liostaithe ina measc.

(203) Maidir leis an dara deontas, measann an Coimisiún go bhfuil sé sin ag brath ar onnmhairiú freisin, ós rud é go bhfuil costais maidir le hidirbhearta onnmhairiúcháin á n-aisíoc leis an deontas chun rochtain a fháil ar mhargaí eachtracha, amhail costais deimhniúcháin agus costais rialúcháin cáilíochta.

(204) Maidir leis an tríú deontas, measann an Coimisiún go bhfuil sé sin ag brath ar onnmhairiú freisin toisc go bhfuil sé ceaptha chun trádáil onnmhairiúcháin a chur chun cinn trí aontaí trádála ar an gcoigríoch.

(205) Is fóirdheontas í an scéim seo de réir bhrí Airteagal 3(1)(a)(i) den bhun-Rialachán i bhfoirm deontas díreach ó Rialtas na Tuirce d’onnmhaireoirí na Tuirce. Bronntar sochar leis an scéim de réir bhrí Airteagal 3(2) den bhun-Rialachán.

(206) Tá na deontais sin ag brath ar fheidhmíocht onnmhairiúcháin de réir bhrí Airteagal 4(4)(a) den bhun-Rialachán. Tá roinnt díobh go sonrach freisin de réir bhrí Airteagal 4(2)(a) agus Airteagal 4(3) den bhun-Rialachán ós léir, de réir na ndoiciméad a chuir an táirgeoir onnmhairiúcháin comhoibríoch ar fáil, go bhfuil siad teoranta d’earnálacha tionsclaíocha áirithe, amhail dobharshaothrú. Dá bhrí sin, measann an Coimisiún go bhfuil na deontais sin in-fhrithchúitithe agus sonrach.

(207) Is é an sochar an méid ioncaim a fhaightear agus a bhreactar i dtréimhse imscrúdúcháin an athbhreithnithe.

(208) Tar éis an nochta, chuir Gumusdoga i gcoinne chinneadh an Choimisiúin maidir le hin-fhrithchúititheacht na dtrí dheontas sin.

(209) I gcás “Tacaíocht na hEagraíochta Onnmhaireoirí Aeigéacha” (an chéad deontas), mhaígh Gumusdoga nach bhfuil baint ag an scéim leis an táirge faoi athbhreithniú, toisc nach n-áirítear onnmhairí táirgí faoi Chóid CC 0302, 0303, 0304 chuig an Aontas Eorpach faoi raon feidhme na tacaíochta.

(210) Dhiúltaigh an Coimisiún don mhaíomh sin toisc gur féidir leis an tacaíocht táirgí a chumhdach faoi chóid HS eile atá mar chuid de raon táirge an imscrúdaithe seo, mar atá cóid CC 0301 agus 0305. Chomh maith leis sin, níor chuir an chuideachta go leor faisnéise ar fáil don Choimisiún chun scrúdú a dhéanamh ar na grúpaí táirgí a cumhdaíodh leis an tacaíocht a fuarthas le linn thréimhse imscrúdúcháin an athbhreithnithe.

(211) Mhaígh Gumusdoga freisin nach mbaineann an chéad deontas sin leis na díolacháin onnmhairiúcháin atá dírithe ar mhargadh an Aontais.

(212) Ní dhéanann an Coimisiún díospóid nach bhfuil an scéim seo eisiach maidir leis an táirge faoi athbhreithniú, agus is é sin an fáth go ndearnadh an sochar a fuair an chuideachta a roinnt ar láimhdeachas onnmhairiúcháin iomlán an ghrúpa agus go ndearnadh é a chionroinnt ansin ar an táirge faoi athbhreithniú.

(213) Maidir leis an tacaíocht um dreasachtaí onnmhairiúcháin (an dara deontas), mhaígh Gumusdoga nach mbaineann ach ceann amháin as ocht n-iarratas a áiríodh i ríomh an tsochair leis an táirge faoi athbhreithniú agus le tréimhse imscrúdúcháin an athbhreithnithe. Mar thoradh air sin, d’iarr sí ar an gCoimisiún ríomh an tsochair a athbhreithniú dá réir sin agus fáil réidh leis na seacht n-iarratas nach mbaineann leis an táirge faoi athbhreithniú ná le tréimhse imscrúdúcháin an athbhreithnithe.

(214) Diúltaíonn an Coimisiún don mhaíomh sin ós rud é gur measadh gurb é an sochar an t-ioncam a taifeadadh i dtréimhse imscrúdúcháin an athbhreithnithe, agus gur roinneadh é ar láimhdeachas onnmhairiúcháin iomlán an ghrúpa agus go ndearnadh é a chionroinnt ina dhiaidh sin ar an táirge faoi athbhreithniú.

(215) D’iarr Gumusdoga ar an gCoimisiún neamhaird a dhéanamh den tairbhe a eascraíonn as an “Ioncam maidir le Tacaíocht do Thaispeántais” (an tríú deontas), ós rud é nach scéim í a bhaineann go sonrach le hearnáil nó le cuideachta ná nach mbaineann sí leis an táirge atá faoi athbhreithniú ná le tréimhse imscrúdúcháin an athbhreithnithe.

(216) Diúltaíonn an Coimisiún don mhaíomh sin ós rud é go mbraitheann sé ar onnmhairiú agus gur roinneadh an sochar a fuarthas i dtréimhse imscrúdúcháin an athbhreithnithe ar láimhdeachas onnmhairiúcháin iomlán an ghrúpa agus go ndearnadh é a chionroinnt ina dhiaidh sin ar an táirge faoi athbhreithniú. Tábla 6 Aistriú díreach cistí Cuideachta Méid an fhóirdheontais Fishark 0,00 % Gumusdoga 0,21 % Ozpekler 0,09 % Selina Balik 0,08 %

4.8. Iasachtaí fabhracha

(217) Le linn an imscrúdaithe bunaidh agus an athbhreithnithe éaga, chinn an Coimisiún go raibh táirgeoirí breac na Tuirce ag baint tairbhe as iasachtaí fabhracha, lena n-áirítear: — Iasachtaí Talmhaíochta ar ús íseal nó Iasachtaí Talmhaíochta saor ó ús — Iasachtaí onnmhairiúcháin ar ús íseal go díreach ó Eximbank nó trí bhainc eile

(218) Rinne an Coimisiún scrúdú ar iasachtú fabhrach do na táirgeoirí onnmhairiúcháin sampláilte le linn 2020, lena n-áirítear iasachtaí talmhaíochta, iasachtaí onnmhairiúcháin agus scéimeanna iasachta eile, lena n-áirítear iad siúd a d’eagraigh Rialtas na Tuirce in 2020 mar fhreagairt ar phaindéim COVID.

4.9. Iasachtaí talmhaíochta

4.9.1. Tuairisc agus bunús dlí

(219) Déantar foráil le Foraithne Uimh. 2020/2015 maidir le Comharchumainn Chreidmheasa Talmhaíochta (“CCTanna”) agus T.C. Ziraat Bankasi A.S. (“Ziraat Bankasi”) iasachtaí ar ús íseal agus iasachtaí gnó a dheonú do tháirgeoirí earnáil an dobharshaothraithe. Féadfaidh na táirgeoirí breac lacáiste a fháil ar na rátaí úis is infheidhme; idir 10 % agus 80 %. Is é 10 000 000 TL an uasteorainn chreidmheasa. Cumhdaítear leis an bhForaithne an tréimhse ón 1 Eanáir 2020 go dtí an 31 Nollaig 2022.

(220) Is eintitis dhlítheanacha phríobháideacha iad CCTanna arna mbunú ag táirgeoirí talmhaíochta (i.e. daoine nádúrtha nó eintitis dhlítheanacha a bhfuil baint acu le táirgeacht talmhaíochta) sa Tuirc chun tacú lena riachtanais airgeadais sa ghnó.

(221) Is é Ziraat Bankasi Banc Talmhaíochta Phoblacht na Tuirce agus is leis an Stát ina iomláine é. Le linn an imscrúdaithe bunaidh, ba le Forúnaíocht an Státchiste a scaireanna. Ó bhí 2018 ann, áfach, rinneadh a chaipiteal a aistriú chuig Ciste Infheistíochta na Tuirce, agus mar a fuarthas amach san athbhreithniú éaga, tá sé fós faoi úinéireacht 100 % ag Ciste Saibhreas na Tuirce (30).

(222) I gcomhréir le hAirteagal 2 de Dhlí Uimh. 6741 maidir le Bunú Chuideachta Bainistíochta Chiste Infheistíochta na Tuirce agus Leasuithe ar Dhlíthe Áirithe, is institiúid é Ciste Infheistíochta na Tuirce atá cleamhnaithe leis an Uachtaránacht (31).

(223) Faoi Airteagal 13(2) den Fhoraithne ó Chomhairle na nAirí 2016/9429, is é Cathaoirleach Bhord Stiúrthóirí an Chiste Uachtarán na Poblachta. Féadfaidh Uachtarán na Poblachta duine de Chomhaltaí an Bhoird a ainmniú ina Leas-Chathaoirleach (32).

(224) Mar a cinneadh san imscrúdú bunaidh (33), cuireann Ziraat Bankasi iasachtaí fabhracha ar fáil d’earnáil an dobharshaothraithe, chun táirgeadh talmhaíochta agus gnó talmhaíochta a chur chun cinn. Maidir leis sin, gach bliain cinneann Comhairle na nAirí fad, nósanna imeachta agus prionsabail an chláir agus aistríonn an Státchiste an méid atá fágtha den íocaíocht úis, a chomhfhreagraíonn don ráta úis lascainithe, chuig Ziraat Bankasi.

(225) Dá bhrí sin, cinneadh san imscrúdú bunaidh gur bhfuil údarás rialtais ag Ziraat Bankasi ar bhonn Fhoraithne 2013/4271, ar cuireadh Foraithne 2020/2015 ina ionad ar an mbonn céanna.

(226) Dá bhrí sin, leanann T.C. Ziraat Bankasi A.S. d’údarás rialtais a bheith aige agus measann an Coimisiún go fóill, mar a mheas sé sna himscrúduithe roimhe seo, gur comhlacht poiblí é.

4.9.2. Torthaí

(227) Le linn thréimhse imscrúdúcháin an athbhreithnithe, bhí iasachtaí ar ús íseal ó Ziraat Bankasi ag na táirgeoirí onnmhairiúcháin comhoibríocha sampláilte.

(228) Tar éis an nochta, dúirt Gumusdoga nár cheart don Choimisiún iasachtaí talmhaíochta ó Ziraat Bankasi a mheas mar iasachtaí in-fhrithchúitithe, ós rud é go raibh siad nasctha le ceannach polasaí árachais a bhaineann le táirgeadh táirgí eile seachas leis an táirge faoi athbhreithniú.

(229) Diúltaíodh don argóint sin mar tugadh an iasacht don chuideachta agus ní raibh aon fhianaise ann go raibh iasachtaí den chineál céanna ar fáil go ginearálta do chuideachtaí sa Tuirc. Thairis sin, ní raibh an iasacht ag brath ar tháirgí eile a tháirgeadh, ach amháin chun polasaí árachais a cheannach ar fheirm ar leith.

4.10. Creidmheasanna onnmhairiúcháin

4.10.1. Tuairisc agus bunús dlí

(230) Mar a deimhníodh san imscrúdú bunaidh (34) agus san athbhreithniú éaga (35), d’fhostaigh Rialtas na Tuirce Türkiye İhracat Kredi Bankası A.Ș (“Eximbank”) an 21 Lúnasa 1987 le Foraithne Uimh. 87/11914, tar éis ordú Dhlí Uimh. 3332 (36) maidir le creidmheasanna onnmhairiúcháin, agus is faoi úinéireacht iomlán an Stáit é agus tá sé ag gníomhú don Stát mar uirlis dreasachta onnmhairiúcháin Rialtas na Tuirce i straitéis onnmhairiúcháin na Tuirce.

(231) Thug an rialtas sainordú do Eximbank tacú le trádáil eachtrach agus le conraitheoirí nó infheisteoirí na Tuirce a fheidhmíonn thar lear chun méid na dtáirgí a onnmhairítear ó ghnólachtaí na Tuirce a mhéadú agus chun a n-iomaíochas idirnáisiúnta a neartú.

(232) Measann an Coimisiún go fóill go bhfuil smacht ag an rialtas ar Eximbank agus gur comhlacht poiblí é dá bhrí sin.

(233) Is é Dlí Uimh. 3332, chomh maith le Rún Uimh. 2013/4286 maidir le Eximbank a bhunú (37), an bunús dlí leis na creidmheasanna onnmhairiúcháin a sholáthraítear trí Eximbank.

(234) Soláthraíonn Eximbank tacaíocht airgeadais (go díreach nó trí bhainc chomhfhreagracha a oibríonn ar bhonn coimisiúin), amhail creidmheasanna onnmhairiúcháin réamhloingsithe nó iarloingsithe nach féidir a fháil gan onnmhairiú a dhéanamh, agus creidmheasanna infheistíochta atá dírithe ar onnmhairiú d’onnmhaireoirí, agus is é is aidhm leis sin iomaíochas onnmhairí na Tuirce a mhéadú i margaí eachtracha.

(235) Úsáideann Eximbank “creidmheasanna athlascaine” freisin chun airleacain airgid a thabhairt d’onnmhaireoirí bunaithe ar lascainiú billí agus ar dhoiciméid a bhaineann le díolacháin onnmhairí (38). Is iad na ‘Prionsabail Cur Chun Feidhme agus Ciorclán maidir le Creidmheasanna Athlascaine do Sheirbhísí Onnmhairiúcháin agus Seirbhísí Tuillte ó Mhalairt Eachtrach (Clár Athlascaine)’ (39) agus Airteagal 45 de Dhlí an Bhainc Ceannais an bunús dlí do na creidmheasanna sin.

(236) Sonraíodh i dTuarascáil Bhliantúil 2020 ó Bhanc Ceannais na Tuirce (BCT) gurbh é ab aidhm do chreidmheasanna athlascaine “rochtain ar chreidmheasanna ar chostais fhabhracha do chuideachtaí onnmhairiúcháin a éascú agus cúlchistí BCT a threisiú.” (40)

(237) Tá na creidmheasanna athlascaine maoinithe ag Banc Ceannais na Tuirce (“BCT”), ach is trí institiúidí airgeadais na Tuirce a bhronntar iad (bainc phoiblí chomh maith le bainc phríobháideacha), institiúidí a fheidhmíonn mar ghníomhairí thar ceann BCT. Is é BCT a shocraíonn na rátaí úis agus íoctar na bainc chomhfhreagracha trí choimisiún a ghearrtar ar na faighteoirí.

4.10.2. Torthaí

(238) Le linn thréimhse imscrúdúcháin an athbhreithnithe, bhí creidmheasanna onnmhairiúcháin ar ús íseal ag na táirgeoirí onnmhairiúcháin comhoibríocha sampláilte, iasachtaí a bhí curtha ar fáil go díreach ag Eximbank, sin nó ag bainc phoiblí nó phríobháideacha eile ag gníomhú dóibh mar bhainc chomhfhreagracha de chuid Eximbank. Bhain na cuideachtaí tairbhe as creidmheasanna athlascaine chomh maith, creidmheasanna a sholáthair Eximbank, sin nó bainc phoiblí nó phríobháideacha eile.

4.11. Scéimeanna iasachta eile

4.11.1. Tuairisc agus bunús dlí

(239) Thuairiscigh roinnt táirgeoirí onnmhairiúcháin sampláilte iasachtaí eile a tógadh amach in 2020. Shainaithin an Coimisiún trí scéim a d’úsáid na táirgeoirí onnmhairiúcháin sampláilte, agus d’iarr siad faisnéis ar Rialtas na Tuirce maidir leis an méid seo a leanas: — Can Suyu - Life Water — Ise Devam - Continue to Business — IVME Credit - Movement Credit

(240) Is clár iasachta ginearálta é an scéim “Can Suyu – Life Water” atá oscailte do na fiontair uile a gheall go leanfaidís dá n-oibríochtaí agus go gcoinneoidís (agus nach laghdóidís) líon na bhfostaithe atá cláraithe leis an Institiúid Slándála Sóisialta ó dheireadh mhí Feabhra 2020 i leith. Is éard atá sa chlár iasacht leanúnachais gnó ó Rialtas na Tuirce do Kredi Garanti Fonu agus don chúig bhanc phoiblí a bhfuil scaireanna acu ann.

(241) Is clár iasachta ginearálta eile é an scéim “Ise Devam - Continue to Business” atá nasctha leis na hoibríochtaí leanúnacha ar an mbealach céanna leis an scéim “Can Suyu – Life Water”. Is éard atá sa chlár iasacht leanúnachais gnó ó Rialtas na Tuirce do Kredi Garanti Fonu agus don chúig bhanc phoiblí a bhfuil scaireanna acu ann.

(242) Is scéim níos sonraí é an scéim “IVME Credit – Movement Credit” a dhíríonn ar earnálacha áirithe den gheilleagar. D’fhógair an Aireacht Státchiste agus Airgeadais an scéim mar chuid de Phacáiste Maoiniúcháin (Géaraithe) IVME an 23 Bealtaine 2019, in éineacht le trí bhanc phoiblí, is iad sin Ziraat Bankasi, Halkbank agus Vakifbank (41). An Pacáiste Maoiniúcháin Géaraithe, is cuid é de bheartas eacnamaíoch fadtéarmach Rialtas na Tuirce don tír, beartas a leagtar amach sa Chlár Geilleagair Nua (“Yeni Ekonomi Programi”).

(243) Sonraítear san fhógra oifigiúil gurb é is aidhm don chlár “tacú le hearnálacha a bhraitheann go mór ar allmhairí; a bhfuil easnamh sa trádáil eachtrach acu; a chuireann go mór le fostaíocht agus a bhfuil ardleibhéal onnmhairí nó tuillimh airgeadra acu”. De réir na chéad óráide ón Aire Státchiste agus Airgeadais, ‘glacann an pacáiste maoiniúcháin cur chuige maoiniúcháin atá dírithe ar tháirgí. Déantar é sin ní hamháin trí mheastóireacht a dhéanamh ar bhonn earnáil ar earnáil, ach trí tháirgí a mhaoiniú a d’fhéadfadh rannchuidiú dearfach a dhéanamh leis an easnamh sa trádáil eachtrach. Ar an gcaoi sin, is é is aidhm dó méadú a dhéanamh ar iomaíochas na dtáirgí ábhartha ar mhargaí idirnáisiúnta agus, mar sin, feicfimid acmhainneacht na dtáirgí straitéiseacha ó thaobh onnmhairiú de (42).’

(244) Is iad na príomhghníomhaíochtaí dá dtabharfar tacaíocht “monarú amhábhar agus earraí idirmheánacha; táirgeadh innealra agus talmhaíocht”. Sa réimse amhábhar agus earraí allmhairithe, sainaithníodh 4 phríomhearnáil: táirgí ceimiceacha/leighis (cógaisíochta), táirgí plaisteacha agus rubair; snáth saorga agus sintéiseach; agus na hearnálacha páipéir agus cairtchláir (43).

(245) I réimse an táirgthe innealra, bunaíodh liosta monaróirí meaisíní laistigh de chóid NACE áirithe. Áirítear sa phacáiste maoiniúcháin iasachtaí a sholáthraítear do mhonaróirí meaisíní intíre ar liosta chóid NACE a infheistíonn i méaduithe nua táirgeachta nó acmhainneachta, chomh maith le hiasachtaí do cheannaitheoirí intíre a infheistíonn i meaisíní nua a tháirgeann na monaróirí céanna. Díríonn an pacáiste ar na hearnálacha seo a leanas: — Innealra agus Comhpháirteanna Leictreacha, Ríomhaireacht, Leictreonaic, Optúil — Páirteanna Mótarfheithiclí agus Páirteanna — Inneall agus Comhpháirteanna — Innealra agus Comhpháirteanna Tionscail Ghinearálta — Trealamh Leictreach (44)

(246) Áirítear ar thalmhaíocht “táirgeadh beostoic agus barra beatha” agus deonaíodh na hiasachtaí sin do tháirgeoir onnmhairiúcháin sampláilte amháin le linn thréimhse imscrúdúcháin an athbhreithnithe le haghaidh dobharshaothrú. Is léir go bhfuil coinníollacha na hiasachta fabhrach i dtéarmaí an ráta úis a chuirtear ar fáil.

4.11.2. Torthaí

(247) I gcás an dá scéim iasachta ghinearálta “Can Suyu – Life Water” agus “Ise Devam – Continue to Business”, bunaithe ar leibhéal fostaíocht na gcuideachtaí i mí Feabhra 2020, cinneann an Coimisiún nach bhfuil aon fhianaise ann go bhfuil na scéimeanna iasachta sin sonrach ná in-fhrithchúitithe.

(248) Ach i gcás scéim creidmheasa IVME, tháinig an Coimisiún ar fhianaise go bhfuil sé teoranta d’earnálacha sonracha agus do ghníomhaíochtaí sonracha (mar a leagtar amach thuas), agus go mbaineann an pacáiste iasachta leis na bainc phoiblí Ziraat Bank, Halkbank agus Vakifbank.

(249) Chinn an Coimisiún nach raibh na cuideachtaí sampláilte ag baint úsáid ach as iasachtaí creidmheasa IVME a chuir Ziraat Bank agus Halkbank ar fáil. Dá bhrí sin, ní dhearna an Coimisiún imscrúdú ar stádas Vakifbank san imscrúdú seo.

(250) Dheimhnigh an Coimisiún i Roinn 4.5.1 thuas gur comhlacht poiblí é Ziraat Bank agus go bhfuil údarás rialtais aige.

(251) Mheas an Coimisiún gur comhlacht poiblí é Türkiye Halk Bankası A.Ş (“Halkbank”) a bhfuil údarás rialtais aige, bunaithe ar fhaisnéis phoiblí agus ar an bhfaisnéis a sholáthair an banc féin mar chuid den fhreagra ar cheistneoir an rialtais, lenar áiríodh cóipeanna de Thuarascálacha Bliantúla 2019 agus 2020.

(252) Bhunaigh Rialtas na Tuirce Halkbank in 1933. Ba é Mustafa Kemal Atatürk a réitigh an bealach chun Halkbank a bhunú. Dúirt sé: ‘Tá sé thar a bheith riachtanach eagraíocht a chruthú a sholáthróidh iasachtaí d’úinéirí gnó beaga agus d’fhiontair mhóra thionsclaíocha, iasachtaí a theastaíonn uathu go géar, agus iad éasca le fáil agus ar phraghas íseal, agus chun costas creidmheasa a ísliú faoi ghnáthchúinsí’.

(253) Is leis an rialtas 77,9 % de Halkbank trí Chiste Infheistíochta na Tuirce (45). Thug an Coimisiún dá aire gur oifigigh Rialtais iad na Comhaltaí uile de chomhlacht rialaithe an Bhainc nó gur fhóin siad ar chomhlachtaí poiblí eile (46).

(254) Mar shampla, thug an Coimisiún dá aire go raibh Maksut Serim ar an mBord, a bhí ina Chomhairleoir Sinsearach d’Uachtarán Phoblacht na Tuirce in 2020, tar éis dó a bheith ina Phríomh-Chomhairleoir do Phríomh-Aire Phoblacht na Tuirce ó 2003 go 2016.

(255) Thug an Coimisiún dá aire freisin go raibh Sezai Uçarmak ar an mBord, a bhí ina Leas-Aire san Aireacht Trádála in 2020.

(256) Thug an Coimisiún dá aire freisin go sonraítear go soiléir in Airteagail Chomhlachais Halkbank cuspóir sonrach an Bhainc, is é sin rochtain shaor ar mhaoiniú a sholáthar do FBManna, d’oibrithe oilte agus do cheardaithe (Airteagal 4(4)), le rannpháirtíocht Chomhairle Airí Phoblacht na Tuirce.

(257) Pléitear in Airteagal 4(5) an fhéidearthacht go mbeadh níos lú ná 50 % de scaireanna an Bhainc á sealbhú go poiblí: ‘I gcás inar lú ná 50 % an céatadán de scaireanna an Bhainc atá i seilbh phoiblí, leanfaidh gníomhaíochtaí an Bhainc maidir le saoráidí creidmheasa a thairiscint do thrádálaithe agus do cheannaithe chomh maith le fiontair thionsclaíocha bheaga agus mheánmhéide de réir na modhanna agus na bprionsabal a chinnfidh Comhairle na nAirí’ (47).

(258) Chuir Rialtas na Tuirce an banc ar bun agus tá riachtanais na bhfiontar beag agus meánmhéide (“FBManna”), na n-oibrithe oilte agus na gceardaithe mar thosaíocht aige.

(259) Dar le Halbank féin, ‘Ós rud é gur tosaíocht Halbank i gcónaí iasachtaí a chur ar fáil don spriocghrúpa sin faoi na coinníollacha is fabhraí, an t-ardmheas atá ag oibrithe oilte, ceardaithe agus FBManna ar an mbanc, tá sé tuillte ag an mbanc’ (48). Ina Thuarascálacha Bliantúla 2019 agus 2020, tagraíonn Halkbank roinnt uaireanta freisin dá ról mar bhanc beartais phoiblí a chuireann tosaíochtaí an rialtais chun críche.

(260) De réir ráiteas misin oifigiúil Halkbank ina thuarascálacha bliantúla, is é ról an bhainc “tacaíocht a thabhairt d’fhorbairt agus d’fhás na Tuirce laistigh d’fheasacht ar fhreagracht shóisialta; agus a bheith ina bhanc don phobal a chruthaíonn breisluach mór do na páirtithe leasmhara uile”.

(261) Cuirtear an misean seo i gcrích go praiticiúil mar seo a leanas: ‘Nuair a bhíomar ag díriú ár n-acmhainní ar thosaíochtaí gheilleagar na Tuirce mar chuid dár misean “Is muidne an pobal ar dtús, agus banc ina dhiaidh sin”, leagamar béim ar ár ngnó a dhéanamh i gcomhréir le cur chuige a dhéanann daoine, an tsochaí agus an timpeallacht a urramú’.

(262) Mar shampla, ar leathanach 52 de Thuarascáil 2021 ‘thug an Banc TRY 12,1 billiún in iasachtaí fóirdheonaithe úis de chuid na hAireachta Státchiste agus Airgeadais do 500 míle oibrí oilte agus ceardaí. Thairis sin, lean Halkbank de bheith ag cur siar íocaíochtaí iasachta na n-oibrithe oilte agus na gceardaithe a raibh a ngnólachtaí thíos le caillteanais de dheasca na paindéime, de bhun Foraithne ón Uachtarán’ (49).

(263) Maidir le hiasachtaí IVME go sonrach, mhol an Bainisteoir Ginearálta Osman Arslan ‘an teacht le chéile agus an comhordú láidir idir na hinstitiúidí a bhaineann le bainistiú eacnamaíoch chun torthaí rathúla a bhaint amach’, agus dúirt sé freisin, ‘Leis ár gcinneadh na spriocanna sa Chlár Geilleagair Nua a bhaint amach, beimid ag obair go dian i mbliana agus déanfaimid iarrachtaí iontacha chun na réitigh is oiriúnaí ar éilimh ár gcustaiméirí a thairiscint. Ár n-eisíocaíochtaí iasachtaí mar chuid dár dtáirgí nuálacha, amhail an Pacáiste Maoiniúcháin Géaraithe, an Iasacht Ghnó atá dírithe ar Fhostaíocht, an Iasacht Luacha Geilleagair, Iasacht an Fheachtais Tithíochta, Iasacht an Fheachtais Tomhaltóirí, Iasacht Innéacs TLREF agus an Iasacht d’Fheithiclí a Tháirgtear Laistigh den Tír, shroich siad TL 30 billiún in 2019 (50) ’.

(264) Is éard atá i gceist le coinníollacha chreidmheas IVME tréimhse chairde, chomh maith le ráta fabhrach a bhunaítear mar fhormhuirear céatadáin (1-3 %, bunaithe ar fhad na hiasachta) ar na hurrúis fiachais intíre (DIBS) a bhfuil riosca íseal ag baint leo.

(265) An ráta úis le haghaidh iasachtaí IVME, leagtar amach é sna treoracha ón rialtas do na bainc, agus socraítear é beag beann ar struchtúr costais caipitil an bhainc, dálaí an iasachtaí, nó acmhainneacht creidmheasa an iasachtaí. Dá bhrí sin, meastar go bhfuil na bainc ag gníomhú thar cheann an rialtais agus ag comhlíonadh threoracha an rialtais.

(266) Dá bhrí sin, mheas an Coimisiún go bhfuil scéim creidmheasa IVME in-fhrithchúitithe.

4.12. Iasachtaí - Conclúid

(267) Mar a deimhníodh san imscrúdú bunaidh (51) agus san athbhreithniú éaga (52), meastar gur fóirdheontas é an maoiniú fabhrach a luaitear thuas (iasachtaí talmhaíochta agus creidmheasanna onnmhairiúcháin) de réir bhrí Airteagail 3(1)(a)(i) agus 3(2) den bhun-Rialachán.

(268) Ar bhonn thorthaí an imscrúdaithe seo, tháinig an Coimisiún ar an gconclúid, maidir leis na scéimeanna maoiniúcháin fhabhraigh